**ЗАКОН ЗА ПРОСТОРНО И УРБАНИСТИЧКО ПЛАНИРАЊЕ**

 **I. ОПШТИ ОДРЕДБИ**

**1. Предмет на законот**

**Член 1**

Со овој закон се уредува системот на просторното и урбанистичкото планирање, целите и начелата на планирањето и уредувањето на просторот, видовите и содржината на урбанистичките планови, условите за вршење на работите од областа на урбанистичкото планирање, постапките за изработување, донесување и спроведување на урбанистичките планови, надзорот над спроведувањето на одредбите на овој закон, како и други работи од областа на урбанистичкото планирање.

**2. Систем на просторното и урбанистичкото планирање**

**Член 2**

(1) Системот на просторното и урбанистичкото планирање се состои од Просторниот план на Република Македонија и просторните планови за негово спроведување, урбанистичките планови и актите за нивно спроведување, како и од процесот на нивно изработување, донесување, спроведување и следење на спроведувањето.

(2) Целта на системот на просторното и урбанистичкото планирање се остварува низ континуираниот процес со кој се обезбедува изработувањето, донесувањето, спроведувањето и следењето на спроведувањето на Просторниот план на Република Македонија, просторните планови за негово спроведување и урбанистичките планови, заради уредувањето и хуманизацијата на просторот и заштитата и унапредувањето на животната средина и природата, како и заради социјалната, економската и еколошката одржливост на човечките населби.

**Член 3**

(1) Системот на просторното и урбанистичкото планирање, односно Просторниот план на Република Македонија, просторните планови за негово спроведување и урбанистичките планови, како и нивното изработување, донесување, спроведување и следење на реализацијата, се работи од јавен интерес.

(2) Со Просторниот план на Република Македонија и просторните планови со кои тој се спроведува се уредува намената и начинот на користење на просторот и просторната разместеност на населените места и градбите.

(3) Со урбанистичките планови се утврдува организацијата, намената, начинот на употребата на просторот и земјиштето и начинот и условите за изградба и употреба на планираните градби.

(4) Со донесувањето на Просторниот план на Република Македонија, просторните планови за негово спроведување и урбанистичките планови се утврдува видот, подрачјето, локацијата и просторните димензии.

(5) Плановите од системот на просторно и урбанистичко планирање треба да се хиерархиски и хоризонтално усогласени.

(6) Просторниот план на Република Македонија е план од највисоко ниво на планирање на просторот во Република Македонија.

(7) Урбанистичките планови се планови од пониско ниво на планирање на просторот, кои служат за спроведување на Просторниот план на Република Македонија и треба да се во согласност со Просторниот план на Република Македонија.

(8) Деталните урбанистички планови се планови од пониско ниво на планирање од генералните урбанистички планови и треба да се во согласност со генералните урбанистички планови.

(9) Соседните просторни планови за разработка и спроведување на Просторниот план на Република Македонија и соседните урбанистички планови од исто ниво на планирање треба да се меѓусебно хоризонтално усогласени.

**3. Предмет на уредување на плановите од системот на просторното и урбанистичкото планирање**

**Член 4**

(1) Просторниот план на Република Македонија и просторните планови за негово спроведување уредуваат намена и начин на користење на просторот, просторна разместеност на населените места, сообраќајна и друга инфраструктура на територијата на Република Македонија, со мерки за заштита и уредување на животната средина, недвижното културно наследство и други мерки за заштита, развој и одредби за спроведување на планот согласно со закон.

(2) Урбанистичките плановиги уредуваат границите на населените места и границите на планираните градби вон населените места, како и организацијата, намената, начинот на употребата на просторот и земјиштето и начинот и условите за изградба на планираните градби во и вон границите на населените места.

**4. Начела на системот на просторно и урбанистичко планирање**

**Член 5**

(1) Системот на просторното и урбанистичко планирање функционира врз основа на следните начела:

- рамномерен просторен развој,
- рационално уредување и користење на просторот,
- услови за хумано живеење и работа на граѓаните,
- надминување на урбаните бариери на лицата со инвалидитет,
- одржлив просторен развој по пат на интегрираниот пристап во планирањето,
- заштита и унапредување на животната средина и природата, - активен придонес во справувањето со климатските промени,
- заштита на недвижното културно наследство,

- грижа и развој на регионалните особености,

- грижа за квалитетот во градежништвотои архитектурата,

- почитување на научните и стручните знаења,

- грижа за остварување на јавниот интерес и заштита на приватниот интерес,
- заштита од природни и технолошки катастрофи и хаварии,
- јавност во постапката за изработување, донесување и спроведување на плановите, - инклузивност и партиципативност во постапката за изработување, донесување и спроведување на плановите и

- хоризонтална и вертикална усогласеност и координација во планирањето.

**5. Значење на поими**

**Член 6**

Одделни изрази употребени во овој закон го имаат следново значење:

1. **Ажурирана геодетска подлога** е катастарски план прилагоден за изработка на урбанистички план во соодветен размер;

2. **Билансни показатели** се споредбени нумерички податоци за урбанистички параметри од постојната и од планираната состојба;

3. **Блок** е посложена и поголема единица на градежното земјиште која се состои од една или повеќе градежни парцели и градежно земјиште за општа употреба;

4. **Генерална регулација** е урбанистичко планска операција со која се уредува примарната поделба на градежното земјиште на земјиште за општа употреба и земјиште за градење, а се врши со регулациона линија и оска на улица и други плански параметри;

5. **Град** е населено место што е со закон уредено како град, чиишто граници се уредени со генерален урбанистички план;

6. **Градежно земјиште** е земјиште што со урбанистички план е наменето за изградба на населени места и градби, како земјиште што служи за наменската употреба на градбите и земјиште за општа употреба што се уредува за површини за јавна намена;

7. **Градежно подрачје** е земјиште врз кое се изградени населените места и градбите вон населените места и земјиштето во планските опфати на урбанистичките планови на кое му е утврден статусот на градежно земјиште;

8. **Градежна парцела** е најмала единица градежно земјиште планирано за градење на градба што е оформена со урбанистички план, ограничено со регулациона линија и граница на градежната парцела и го опфаќа земјиштето под градбата и дворното место односно земјиштето за редовна употреба на градбата;

9. **Градежна линија** е линија која ја определува површината за градење во рамките на градежната парцела;

10. **Граница на плански опфат** е планска одреба во урбанистички план во форма на линиски графички симбол кој ја ограничува површината на планскиот опфат;

11. **Градска четврт** е сложена и најголема единица на градежното земјиште која се состои од повеќе блокови и градежно земјиште за општа употреба;

12. **Детална регулација** е урбанистичко планска операција со која се уредува секундарната и терцијалната поделба на градежното земјиште и површините за градење, а се врши со граница на градежната парцела и градежната линија;

13. **Дигитално преклопување** е вчитување на податоците од плановите кои се однесуваат на градежните парцели, површините за градење и нивните соодветни атрибути во Графичкиот регистар за градежно земјиште, кој е воспоставен согласно со Законот за катастар на недвижности;

14. **Единицана градежното земјиште**е ограничен дел од градежното земјиште што претставува просторно и наменски односно планерски интегрирана целина, која се употребува во урбанистичките планови за планирање и организација на просторот, како што се градежна парцела, блок и четврт;

15. **Е-урбанизам** е информациски систем за изработување и спроведување на постапката за донесување на урбанистички планови, составен од техничка опрема (сервери и други хардверски уреди), бази на податоци и софтверска програма како единствен централен систем за поврзување на корисниците;

16. **Извод од урбанистички план**е копија од графичкиот, нумеричкиот и текстуалниот дел на планот со одредбите за спроведување, кој може да се однесува на една градежна парцела или поголем дел од планскиот опфат, во зависност од потребите;

17. **Издвоен дел од планскиот опфат на урбанистички план** за населено место (генерален урбанистички план и урбанистички план за село) е одвоен дел од истото населено место вон неговото просторно интегрално подрачје, но во планската и административната граница на населеното место како негов составен дел;

18. **Инфраструктура** се постојни и планирани, подземни и надземни градби и инсталации, водови, објекти и други видови технички инсталации (сообраќајна инфраструктура, електроенергетски водови, гасоводи, нафтоводи, топловоди, телекомуникациска инфраструктура, водоводни и канализациони системи и други);

19. **Класа на намени** е група на намени на земјиштето и градбите што е формирана врз основа на заеднички физички и функционални карактеристики на земјиштето и градбите во кои дејностите и активностите се одвиваат, како и врз основа на просторните и функционалните можности за нивно градење и употреба;

20. **Коефициент на искористеност** на земјиштето е урбанистичка величина која покажува колкав е интензитетот на изграденост на градежното земјиште и се добива како однос помеѓу вкупната бруто изградена градежна површина на сите катови и вкупната површина на единицата на градежното земјиште;

21. **Комисија за урбанизам** е стручно тело што ги врши сите стручни работи од областа на урбанизмот при органот на локалната самоуправа или државната управа кој е надлежен за постапката за изработување и донесување на урбанистички планови;

22. **Комунална инфрастуктура** се градби и системи наменети за сообраќај, водоснабдување, одведување и прочистување на отпадните води, одржување на чистотата, собирање и обработка на комуналниот отпад, уличното осветлување, површините на зелените пазари, гробиштата, површините за јавна намена и друго;

23. **Намена на земјиштето и градбите** е начинот на уредувањето, изградбата и употребата на просторот односно на градежното земјиште и на градбите согласно дејностите и активностите што се вршат и одвиваат во нив, што се уредува со урбанистички план;

24. **Наменска зона** е ограничена површина на градежно земјиште со иста намена на земјиштето и градбите;

25. **Населено место** е изграден, функционално обединет простор на кој се обезбедени условите за живот и работа на луѓето и за задоволување на поединечните, заедничките и општите потреби на жителите и на заедницата, согласно со закон;

26. **Непарцелирано градежно земјиште** е градежно земјиште ограничено со регулациони линии кое служи за општа употреба односно за изградба на јавните простори: улици, плоштади, инфраструктури и друго;

27. **Нивелманско решение** е вертикална претстава на теренот со технички податоци за положбата и наклонот на градбата;

28. **Партиципативно тело** е тело што го формира единицата за локална самоуправа за обезбедување на инклузивност, партиципативност и јавност во процесот на урбанистичкото планирање, во чијашто работа учествуваат претставници на граѓанскиот и невладиниот сектор од локалната заедница;

29. **Парцелирано градежно земјиште** е она градежно земјиште врз кое е извршена секундарна делба на земјиштето и на кое се формирани градежни парцели за изградба на градби од сите класи на намени освен од групата на класи на намени Е;

30. **Планерска единица** е територијална единица за планирање на просторот во урбанистичките планови, како што се градска четврт, блок, дел од блок или урбано соседство, градежна парцела и друго;

31. **Плански опфат** е подрачје што е опфатено и уредено со урбанистички план, чии граници и начин на уредување и користење се утврдуваат со планот, кое може да биде интегрално или составено од повеќе одделни подрачја омеѓени со граница на планскиот опфат;

32. **Просторно планирање** е интердисциплинарна дејност за институционална и техничка форма на управување со просторната димензија на одржливоста на човечкото општество, во кое се уредува намената и начинот на користење на просторот, просторната разместеност на населените места, сообраќајната и друга инфраструктура и друго;

33. **Простор** е состав на физички структури што се простира на, над и под земјината површина, до кои досегаат или можат да досегнат влијанијата на човечките активности и дејности, а се предмет на просторното и урбанистичкото планирање;

34. **Просторен план на Република Македонија**е план од највисоко ниво на планирање на просторот во Република Македонија;

35. **Процент на изграденост** на земјиштето е урбанистичка величина која покажува колкав дел од градежното земјиште е под градба и се добива како однос помеѓу површината под градби и вкупната површина на единицата на градежното земјиште;

36. **Регулаторни линии** се графички плански одредби во урбанистички план со кои се вршат примарната, секундарната и терцијалната делба на градежното земјиште, како што се регулационата линија, границата на градежната парцела и градежната линија и кои служат за планирање на генералната и на деталната регулација во урбанистичкото планирање;

37. **Регулациона линија** е граница меѓу градежно земјиште за општа употреба и градежно земјиште парцелирано на градежни парцели наменети за поединечна градба;

38. **Село** е населено место што е со закон уредено како село, чиишто граници се уредени со урбанистички план за село;

39. **Супраструктура** се надземни градби или затворени, покриени или наткриени згради наменети за престој и работа на луѓе или животни, билки и сместување на предметни работи кои не се градби во состав на инфраструктурни системи;

40. **Урбанистичко планирање** е архитектонско - урбанистичка дејност за просторно разработување и спроведување на просторните планови со физичко обликување и уредување на границите на населените места и на градбите вон населените места, како и организацијата, намената, начинот на употребата на просторот и земјиштето и начинот и условите за изградба на планираните градби;

41. **Урбанистички план** е пропис со кој се утврдува организацијата, намената, формата и начинот на употребата на просторот и земјиштето, како и просторните и функционалните услови за изградба и употреба на планираните градби;

42. **Урбанистички проект** е планско-проектна документација што се изработува за разработка и спроведување на урбанистички план;

43. **Услови за планирање на просторот** се акт со кој се спроведува Просторниот план и со кој започнува изработката на урбанистичките планови, кој содржи општии посебни одредби, насоки и решенија, како и графички прилог кој претставува извод од планот.

**6. Просторно планирање**

**Член 7**

Просторното планирање се состои од Просторниот план на Република Македонија и просторните планови за негово спроведување, како и од процесот на нивно изработување, донесување, спроведување и следење на спроведувањето.

**7. Спроведување на Просторниот план на Република Македонија**

**Член 8**

(1) Просторен план на Република Македонија, се донесува и спроведува за територијата на целата Република и претставува стратегија за просторен развој на Републиката, кој дава насоки за намената, користењето, заштитата, организацијата, уредувањето и управувањето со просторот на Републиката.

(2) Условите, начините и динамиката наспроведувањето на Просторниот план на Република Македонија, правата и одговорностите на субјектите во спроведувањето на Просторниот план, финансирањето и надзорот над спроведувањето на Просторниот план на Републиката се уредени во Законот за спроведување на Просторниот план на РепубликаМакедонија.

(3) Просторниот план се спроведува со изготвување и донесување на просторни планови на региони, просторни планови на подрачја од посебен интерес и просторни планови на општините, општините во градот Скопје и градот Скопје, како и со урбанистички планови.

(4) Спроведувањето на Просторниот план на Република Македонија го обезбедува органот на државната управа надлежен за вршење на работите од областа на просторното планирање согласно со законот од ставот (2) на овој член.

**8. Услови за планирање на просторот**

**Член 9**

(1) За изработување на урбанистичките планови од членот 10 став (1) точки 1, 3, 4 и 5 од овој закон, органот на државната управа надлежен за вршење на работите од областа на просторното планирање, издава услови за планирање на просторот.

(2) Условите за планирање на просторот од ставот (1) на овој член, содржат општи и посебни одредби, насоки и решенија од планската документација од повисоко ниво и графички прилог кој претставува извод од планот.

**II. УРБАНИСТИЧКИ ПЛАНОВИ**

**1. Видови на урбанистички планови**

**Член 10**

(1) Во зависност од опфатот на планирањето, како и од тоа дали предметот на планирањето е од државно или од локално значење, се донесуваат следниве урбанистички планови:

1. Генерален урбанистички план;
2. Детален урбанистички план;
3. Урбанистички план за село;
4. Урбанистички план за вон населено место и

5. Урбанистички план за подрачја и градби од државно значење.

**2. Генерален урбанистички план**

**Член 11**

(1) Генерален урбанистички план е урбанистички план кој се донесува за населено место-град, утврдено со закон.

(2) Генералниот урбанистички план се состои од графички приказ на планските решенија, текстуален дел со услови и одредби за просторен развој и нумерички податоци за планските решенија со билансни показатели.

(3) Генералниот урбанистички план содржи особено: граница на планскиот опфат која претставува граница на градот, граници на плански опфати на деталните урбанистички планови односно граници на просторните планерски единици за детално планирање, граници на зони според намената на земјиштето, режим на градење и употреба на градежното земјиште, регулациски план со регулациони линии со кои се уредува примарната сообраќајна мрежа и енергетските, водостопанските, комуналните и други инфраструктури со нивелмански решенија, општи и посебни услови за просторен развој, класи на намени, параметри за спроведување на планот, плански услови за детално планирање на просторот, мерки за заштита на природата и животната средина, мерки за заштита од разурнувања, мерки за заштита на недвижното културно наследство, како и други одредби, мерки и податоци потребни за планските решенија.

**Член 12**

(1) Генерален урбанистички план за помал град чијшто плански опфат е со површина до 500 хектари, покрај содржините од генералното планирање од членот 11 од овој закон, може за целиот или за делови од планскиот опфат дабиде разработен по форма и содржина како детален урбанистички план од член 13 од овој закон.

(2) Генералниот урбанистички план од ставот (1) на овој член, ќе се спроведува и како детален урбанистички план, односно ќе се смета дека генералниот урбанистички план и деталниот урбанистички план се донесени во обединета постапка како единствен акт.

**3. Детален урбанистички план**

**Член 13**

(1) Детален урбанистички план е урбанистички план кој се донесува за плански опфат во рамки на планскиот опфат на генерален урбанистички план, чии што граници се утврдени со генералниот урбанистички плани кој служи за негово разработување и спроведување.

(2) Детален урбанистички план се состои од графички приказ на планските решенија, текстуален дел со услови и одредби за градење и нумерички податоци за планските решенија со билансни показатели.

(3) Деталниот урбанистички план содржи особено: граница на планскиот опфат, детална регулација со регулаторни линии, парцелација на градежното земјиште, намена на земјиштето и градбите, детални површини и услови за градење определени со градежни линии и максимална височина на градбата, планско решение на секундарната сообраќајна мрежа со нивелманско решение и планско решение на секундарните енергетски, водоводни, комунални и други инфраструктури, општи и посебни услови за изградба, развој и користење на земјиштето и градбите, податоци за секундaрната сообраќајна и друга инфраструктура, мерки за заштита од разурнувања, мерки за заштита на недвижното културно наследство, животната средина и природата, како и други податоци потребни за планските решенија.

**4. Урбанистички план за село**

**Член 14**

(1) Урбанистички план за село е урбанистички план кој се донесува за подрачје на населено место - село, утврдено со закон.

(2) Урбанистичкиот план за село може да биде:

1. План со генерална и детална регулација, општи и посебни услови за градење, во кој се формираат градежни парцели, кој се донесува за поразвиени или поголеми села, села со густа и збиена изградба или села кои имаат историја на плански просторен развој.

2. План со генерална регулација и општи услови за градење, во кој не се формираат градежни парцели, кој се донесува за средно големи села, села со ретка и расфрлана изградба односно екстензивен просторен развој.

3. План со општи услови за градење, во кој не се врши регулација, кој се донесува за мали и не развиени села што немаат историја на плански просторен развој.

(3) Урбанистичкиот план за село од ставот (2) точка 2 на овој член, може во дел од планскиот опфат да биде разработен со детална регулација и посебни услови за градење како во ставот (2 )точка 1 на овој член.

(4) Донесувачот на планот со планска програма одредува дали урбанистичкиот план за село ќе се изработува како план со генерална и детална регулација од ставот (2) точка 1 на овој член, план со генерална регулација и општи услови за градење од ставот (2) точка 2 на овој член или како план со општи услови за градење од ставот (2) точка 3 на овој член.

**Член 15**

(1) Урбанистичкиот план за село од членот 14 став (2) точка 1 од овој закон, содржи особено: граница на плански опфат која претставува граница на село, зони и граници на зони на намена на земјиштето, планско решение на сообраќајна мрежа, планско решение за комунални и други инфраструктури, услови за градба, развој и користење на земјиштето и градбите, со урбанистички правила за градењето, мерки за заштита на недвижното културно наследство, мерки за заштита на животната средина и природата и други мерки и податоци потребни за планските решенија.

(2) Урбанистичкиот план за село од членот 14 став (2) точка 2 од овој закон, содржи особено: граница на планскиот опфат која претставува граница на село, намена на земјиштето и градбите со општи услови за градење, развој и користење на земјиштето и градбите и инфраструктурите, генералната регулација, како и други мерки и податоци потребни за планските решенија.

(3) Урбанистичкиот план за село од членот 14 став (2) точка 3 од овој закон, содржи особено: граница на планскиот опфат која претставува граница на село, намена на земјиштето и градбите со општи услови за градење, развој и користење на земјиштето како и други мерки и податоци потребни за планските решенија.

**5. Урбанистички план за вон населено место**

**Член 16**

(1) Урбанистички план за вон населено место е урбанистички план кој се донесува за групи на градби и комплекси, поголеми градби или инфраструктурни градби од локално значење, кои не се опфатени со генерален урбанистички план и со урбанистички план за село.

(2) Урбанистички план за вон населено место содржи особено: граница на плански опфат која претставува граница на урбанистичкиот план за вон населено место, намена на земјиштето и градбите, со општи услови за градба, развој и користење и посебни услови за градење и детална регулација доколку е потребно, планско решение на сообраќајната мрежа со нивелманско решение, планско решение за комуналните и други инфраструктури, мерки за заштита на недвижното културно наследство, мерки за заштита на животната средина и природата и други мерки и податоци потребни за планските решенија.

**6. Урбанистички план за подрачја и градби од државно значење**

**Член 17**

(1) Урбанистички план за подрачја и градби од државно значење е план кој се изработува согласно Просторниот план на Република Македонија и служи за негово спроведување и разработка, а се донесува за подрачја и градби од државно значење кои не се опфатени со урбанистичките планови од локално значење.

(2) Урбанистичкиот план за подрачја и градби од државно значење се донесува за подрачја за супраструктурни и инфраструктурни комплекси, системи, градби и придружни градби од државно значење или во врска со градби од државно значење, а особено за:

- национални паркови и други заштитени подрачја, - специјални зони за потребите на одбраната на Република Македонија, - сите видови на погранични градби, - системи за минерална експлоатација, - сообрајќајни коридори со јавни патишта, шински инфраструктури и придружни градби,

- инфраструктурни водови и градби од меѓународен, републички, регионален или повеќеопштински карактер,

-брани, акумулациони езера и хидроенергетски системи и - други подрачја и објекти од државно значење.

(3) Урбанистички план за подрачја и градби од државно значење содржи особено: граница на плански опфат, граница на планерски единици на намена на земјиштето и градбите, услови за градба и детална регулација доколку е потребно, развој и користење на земјиштето и градбите, планско решение на сообраќајната и другите инфраструктури, мерки за заштита на недвижното културно наследство, мерки за заштита на животната средина и природата и други мерки и податоци потребни за планските решенија.

(4) Категоризацијата на градби од државно значење е во согласност со соодветната категоризација на градбите во Законот за градење, а поточниот список на градбите од државно значење ќе го пропише министерот кој раководи со органот на државната управа надлежен за вршење на работите од областа на уредување на просторот.

**7. Документациона основа на урбанистичките планови**

**Член 18**

(1) Податоците за постојната состојба, можностите за просторен развој и програмските проекции за просторниот развој претставуваат документациона основа на урбанистичкиот план.

(2) Документационата основа на урбанистичкиот план се состои од сите податоци за постојната состојба на територијата на планскиот опфат и неговата околина кои се релевантни за урбанистичкото планирање што се презентирани во ажурирана геодетска подлога и други карти со податоци, податоци за природните чинители како што се геолошките, геомеханичките, педолошките, геофизичките и сеизмичките, хидрометеоролошките, хидролошките, географските, шумарските, еколошките и други, податоци за создадените чинители како што се демографските, економските, социјалните, културните, здравствените, образовните и други, потоа податоците за водостопанските, електроенергетските, сообраќајните, телекомуникациските и другите инфраструктури, како и други податоци од значење за планските решенија.

(3) Документациската основа е основа за изработка и составен дел на секој урбанистички план.

**8. Поблиска содржина, размер, форма и начин на обработка на урбанистичките планови**

**Член 19**

(1) Поблиската содржина, форма и начин на графичка обработка на урбанистички планови од членот 10 од овој закон ги пропишува министерот кој раководи со органот на државна управа надлежен за вршење на работите од областа на уредувањето на просторот, со прописот од членот 24 од овој закон.

**9. Надлежни органи за донесување на урбанистички планови**

**Член 20**

(1) Советот на градот Скопје донесува генерален урбанистички план на градот Скопје.

(2) Советот на општина во градот Скопје донесува:
- детален урбанистички план,
- урбанистички план за село и
- урбанистички план вон населено место.

(3) Советот на општина со седиште во град донесува:
- генерален урбанистички план,
- детален урбанистички план,
- урбанистички план за село и
- урбанистички план вон населено место.

(4) Советот на општина со седиште во село донесува:
- урбанистички план за село и
- урбанистички план вон населено место.

(5) Владата на Република Македонија донесува:
- урбанистички план за подрачја и градби од државно значење.

**10. Фази на изработка и донесување на урбанистички планови**

**Член 21**

(1) Генералниот урбанистички план и деталниот урбанистички план, по правило се изработуваат и донесуваат во две фази, како нацрт план и предлог план.

(2) Урбанистички план за село, урбанистички план за вон населено место и урбанистички план за подрачје и градби од државно значење, по правило се изработуваат и донесуваат во една фаза, како предлог план.

(3) Донесувачот на плановите од став (1) на овој член, може да одлучи измената и/или дополнувањето на планот да ја изработи и донесе по скратена постапка во една фаза како предлог план, во случаите кога не е во прашање сложена и обемна измена и/или дополнување.

(4) Донесувачот на плановите од став (2) на овој член, може да одлучи урбанистичкиот план да го изработи и донесе во две фази, како нацрт план и предлог план, во случаите кога се работи за важна, сложена и обемна измена и/или дополнување.

**11. Плански период на урбанистички планови**

**Член 22**

(1) Планирањето на просторот се врши за одреден плански период, кој служи за пресметување на идните потреби за просторен развој и за предвидување на програмските параметри на просторниот развој во постапката за изработување и спроведување на плановите. Планскиот период е време за кое се прави проекција на сите состојби и развојни тенденции врз основа на податоците собрани во базната година на отпочнување со изработка на урбанистички план.

(2) Планскиот период за различни видови на планови изнесува:

- десет години за генерален урбанистички плани урбанистички план за подрачја и градби од државно значење,

- пет години за детален урбанистички план, урбанистички план за село и урбанистички план за вон населено место.

(3) Во текот на пропишаниот плански период, донесувачот на планот еднаш годишно при подготвувањето на годишната програма за изработување на урбанистички планови од членот 40 од овој закон, го анализира начинот на спроведување на плановите со цел да се утврди евентуалната потреба од нивно изменување и дополнување.

(4) Во текот на последната година од планскиот период, донесувачот на планот е должен да направи анализа на степенот и начинот на спроведувањето и реализацијата на планот во просторот односно за релевантноста и ажурноста на подлогите и податоците врз основа на кои е изработен планот и доколку е потребно да отпочне постапка за изработка на нова документациона основа и нови проекции на потребите за просторен развој, како и за негово изменување и дополнување или за донесување на нов план со нов плански период.

(5) Постапката за изработување и донесување на урбанистички план по правило треба да заврши со донесување на планот:

- најдоцна до 18 месеци од отпочнувањето на постапката за изработување и донесување на урбанистички план со плански период од пет години и

- најдоцна до 36 месеци од отпочнувањето на постапката за изработување и донесување на урбанистички план со плански период од десет години.

(6) Доколку е поминат половина период од пропишаниот плански период, а планот не е донесен, постапката се враќа на почеток и се изработува нова документациона основа, со нова базна година и нов плански период.

**12. Важење на урбанистички планови**

**Член 23**

(1) Урбанистичкиотплан е на сила до донесување на нов урбанистички план.

(2) Ако урбанистичките планови, нивни делови или плански одредби се укинати со одлука од надлежен орган, донесувачот отпочнува постапка за изработување и донесување на нов план односно дел од план и истовремено донесува одлука за стапување во сила на претходниот план односно негов дел или планска одредба, доколку тоа не е во спротивност со законот и со планот од повисоко ниво.

(3) Урбанистичките планови, нивни делови или плански одредби можат да бидат суспендирани од применување од страна на донесувачот на планот, поради докажана и несомнена штета по јавниот интерес што би се зголемувала со нивното спроведување, а произлегува од нивната спротивставеност или неусогласеност со закони и прописи, како и поради нивната не усогласеност со планови од повисоко ниво.

(4) Донесувачот на планот, одлуката за суспензија ја донесува врз основа на стручен елаборат за суспензија на применувањето на урбанистичкиот план, негови делови или плански одредби, изработен од комисијата за урбанизам од членот 38 од овој закон, а по претходно добиено позитивно мислење од министерот кој раководи со органот на државната управа надлежен за вршење на работите од областа на уредување на просторот.

(5) Одлуката од ставот (4) на овој член е на сила до донесувањето на измени и/или дополнувања на суспендираниот урбанистички план, негови делови или плански одредби, но не подолго од осум месеци - за дел од урбанистички план или плански одредби и една година - за урбанистички план, а во спротивно остануваат во сила урбанистичкиот план, неговите делови или плански одредби.

**13. Стандарди и нормативи за урбанистичко планирање**

**Член 24**

(1) При изработување на плановите од членот 10 од овој закон, задолжително се применуваат стандарди и нормативи за урбанистичко планирање, со кои се уредуваат принципите, начелата и методите за рационално планирање на одржливи населби и градбии за уредување и користење на просторот, како и поблиската содржина, форма и начин на графичка обработка на урбанистичките планови и урбанистичките проекти.

(2) Со стандардите и нормативите за урбанистичко планирање се дефинираат техниките на урбанистичкото планирање, правното дејство на планските одредби, системот на класи на намени, како и сите заштитни или генеративни стандарди што го обезбедуваат исполнувањето на општите и посебните цели на урбанистичкото планирање.

(3) Стандардите и нормативите од ставот (1) на овој член, ги изработува комисија составена од истакнати научни и стручни работници од областана урбанистичкото планирање, формирана од министерот кој раководи соорганот на државната управа надлежен за вршење на работите од областа на уредување на просторот. Комисијата брои најмалку пет члена.

(4) За изработените стандарди и нормативи се организира стручна расправа на која учествуваат стручни лица од органите на државната управа и локалната самоуправа, научни и стручни институции од областа на урбанистичкото планирање, правни и физички лица носители на лиценци и овластувања, како и други заинтересирани научни и стручни лица од областа на урбанистичкото планирање.

(5) По спроведување на постапката од ставовите (3) и (4) на овој член, стандардите и нормативите за урбанистичко планирање ги пропишува министерот кој раководи со органот на државната управа надлежен за вршење на работите од областа на уредување на просторот.

(6) Техничките и формалните измени и дополнувања од помал обем на стандардите и нормативите за урбанистичко планирање што не се однесуваат на принципите, начелата и методите за рационално урбанистичко планирање, уредување и користење на просторот, министерот кој раководи со органот на државнатауправа надлежен за вршење на работите од областа на уредување на просторот ги пропишува без постапката од ставовите (3) и (4) на овој член.

**III. ПОСТАПКА ЗА ДОНЕСУВАЊЕ НА УРБАНИСТИЧКИ ПЛАНОВИ**

**1. Отпочнување на постапка за донесување на урбанистички планови**

**Член 25**

(1) Постапката за донесување на генерален урбанистички план, детален урбанистички план, урбанистички план за село и урбанистички план вон населено место, започнува со одобрување на планската програма на урбанистичкиот план од страна на надлежниот градоначалник на општина, на општина во градот Скопје или на градот Скопје.

(2) Постапката за донесување на урбанистички план за подрачја и градби од државно значење започнува со одобрување на планската програма на урбанистичкиот план од страна на министерот кој раководи со органот на државна управа надлежен за вршење на работите од областа на уредувањето на просторот.

**2. Постапка за донесување на генерален урбанистички план**

**Член 26**

(1) Генерален урбанистички план се изработува во фаза на нацрт план по одобрувањето на планската програма од член 44 од овој закон.

(2) На нацртот на генерален урбанистички план се врши стручна ревизија од членот 48 од овој закон, со која се потврдува прифатливоста и оправданоста на предложените плански решенија за просторниот развој на градот. Забелешките и предлозите од стручната ревизија се вградуваат во нацртот на генерален урбанистички план.

(3) Изработениот нацрт на генерален урбанистички план, по предходно добиено стручно мислење од комисијата за урбанизам од член 38 од овој закон, градоначалникот на општината односно градоначалникот на град Скопје го предлага за утврдување на Советот на општината односно Советот на градот Скопје.

(4) По утврдување на нацртот на генерален урбанистички план, градоначалникот на општината односно градоначалникот на градот Скопје, организира стручна расправа од член 49 од овој закон.

(5) По стручната расправа се доставува извештај со записник од расправата, со заклучоци за неопходни доработки на планот што го изработува стручна комисија формирана од градоначалникот на општината односно градоначалникот на град Скопје. Покрај заклучоците за неопходни доработки на планот, извештајот содржи и образложенија за неприфатените забелешки од стручната расправа. Извештајот е составен дел на планот, а заклучоците од извештајот задолжително се вградуваат во нацрт планот.

(6) Комисијата од став (5) од овој член е составена од две стручни лица од областа на архитектурата и урбанизмот од општината односно градот Скопје, двајца носители на овластување за изработување на урбанистички планови од изработувачот на генералниот урбанистички план и еден научен и стручен работник од областа на архитектурата и урбанистичкото планирање.

(7) Генералниот урбанистички план во форма на предлог план се доставува до органот на државната управа надлежен за вршење на работите од областа на уредување на просторот за добивање на согласност од членот 51 од овој закон.

(8) По добиената согласност на предлог на генералниот урбанистички план, градоначалникот на општината односно градоначалникот на градот Скопје го доставува до Советот на општината односно Советот на градот Скопје за негово донесување.

(9) Генералниот урбанистички план е донесен доколку за одлуката за неговото донесување гласале повеќе од половина од вкупниот број членови на Советот на општината односно советот на градот Скопје.

**3. Постапка за донесување на детален урбанистички план**

**Член 27**

(1) Детален урбанистички план се изработува во фаза на нацрт по одобрување на планската програма од членот 44 од овој закон.

(2) На нацртот на деталниот урбанистички план се врши стручна ревизија од член 48 од овој закон, со која се потврдува прифатливоста и оправданоста на предложените плански решенија. Забелешките и предлозите од стручната ревизија се вградуваат во нацртот на деталниот урбанистички план.

(3) Изработениот нацрт на детален урбанистички план, по предходно добиено стручно мислење од комисијата за урбанизам од член 38 од овој закон, градоначалникот на општината односно градоначалникот на општината во градот Скопје го доставува на утврдување до Советот на општината и Советот на општината во градот Скопје.

(4) По утврдувањето на нацртот на детален урбанистички план, градоначалникот на општината односно градоначалникот на општината во градот Скопје, организира јавна анкета од членот 50 од овој закон, која трае најмалку 15 работни дена, а за сложени делови од градови, односно делови од градови од пошироко значење јавната анкета може да трае и до 90 дена. Со јавната анкета се спроведува и јавна презентација која се одржува најмалку еднаш во текот на траењето на јавната анкета.

(5) За спроведената јавна презентација и јавна анкета се изработува извештај со образложение за прифатените и не прифатените забелешки за урбанистичкиот план, од страна на стручна комисија формирана од градоначалникот на општината односно општината во градот Скопје. Извештајот е составен дел на планот, а прифатените забелешки од јавната анкета задолжително се вградуваат во нацрт планот.

(6) Стручната комисија е составена од три члена, и тоа еден носител на овластување за изработување на урбанистички планови како претставник на изработувачот на планот, еден претставник на донесувачот на планот - лице вработено во општинската администрација, а кое е стручно од областа на архитектурата и урбанистичко планирање и еден стручен работник од областа на архитектурата и урбанистичкото планирање што не е вработен во единицата на локална самоуправа.

(7) Деталниот урбанистички план во форма на предлог план се доставува до органот на државната управа надлежен за вршење на работите од областа на уредување на просторот за добивање на согласност од членот 51 од овој закон.

(8) По добиената согласност, градоначалникот на општината односно градоначалникот на општината во градот Скопје, предлог деталниот урбанистички планго доставува до Советот на општината односно Советот на општината во градот Скопје за негово донесување.

(9) Деталниот урбанистички план е донесен доколку за одлуката за неговото донесување гласале повеќе од половина од вкупниот број членови на Советот на општината односно Советот на општината во градот Скопје.

**4. Постапка за донесување на урбанистички план за село**

**Член 28**

(1) Урбанистички план за село се изработува во фаза на предлог по одобрување на планската програма од член 44 од овој закон.

(2) На предлогот на урбанистичкиот планза село се врши стручна ревизија од членот 48 од овој закон, со која се потврдува прифатливоста и оправданоста на предложените плански решенија. Забелешките и предлозите од стручната ревизија се вградуваат во предлогот на урбанистичкиот планза село.

(3) За изработениот предлог на урбанистичкиот планза село, по предходно добиено стручно мислење од комисијата за урбанизам од членот 38 од овој закон, градоначалникот на општината односно градоначалникот на општината во градот Скопје, организира јавна анкета и јавна презентација од членот 50 од овој закон, која трае најмалку 15 работни дена.

(4) За спроведената јавна презентација и јавна анкета се изработува извештај со образложение за прифатените и неприфатените забелешки за урбанистичкиот план, од страна на стручна комисија формирана од градоначалникот на општината односно општината на градот Скопје. Прифатените забелешки од јавната анкета задолжително се вградуваат во предлог планот.

(5) Стручната комисија од ставот (4) на овој член е составена од три члена и тоа еден носител на овластување за изработување на урбанистички планови како претставник на изработувачот на планот, еден претставник на донесувачот на планот - лице вработено во општинската администрација, а кое естручно од областа на архитектурата и урбанистичко планирање и еден стручен работник од областа на архитектурата и урбанистичкото планирање што не е вработен во единицата на локална самоуправа.

(6) Урбанистичкиотпланза село во форма на предлог план се доставува до органот на државната управа надлежен за вршење на работите од областа на уредување на просторот за добивање на согласност од членот 51 од овој закон.

(7) По добиената согласност, предлог урбанистичкиот план за село, градоначалникот на општината односно градоначалникот на општината во градот Скопје, го доставува предлог планот до Советот на општината односно Советот на општината во градот Скопје за негово донесување.

(8) Урбанистичкиот план за село е донесен доколку за одлуката за неговото донесување гласале повеќе од половина од вкупниот број членови на Советот на општината односно Советот на општината во градот Скопје.

**5. Постапка за донесување на урбанистички план за вон населено место**

**Член 29**

(1) Урбанистички план за вон населено место се изработува во фаза на предлог по одобрување на планската програма од член 44 од овој закон.

(2) На предлогот на урбанистичкиот планза вон населено место се врши стручна ревизија од членот 48 од овој закон, со која се потврдува прифатливоста и оправданоста на предложените плански решенија. Забелешките и предлозите од стручната ревизија задолжително се вградуваат во планот.

(3) За изработениот предлог на урбанистичкиот планза вон населено место, по предходно добиено стручно мислење од комисијата за урбанизам од членот 38 од овој закон, градоначалникот на општината односно градоначалникот на општината во градот Скопје, организира јавна анкета и јавна презентација од членот 50 од овој закон која трае најмалку 15 работни дена.

(4) За спроведената јавна презентација и јавна анкета се изработува извештај со образложение за прифатените и неприфатените забелешки за урбанистичкиот план, од страна на стручна комисија формирана од градоначалникот на општината односно општината на градот Скопје. Прифатените забелешки од јавната анкета задолжително се вградуваат во предлог планот.

(5) Стручната комисија од ставот (4) на овој член е составена од три члена и тоа еден носител на овластување за изработување на урбанистички планови како претставник на изработувачот на планот, еден претставник на донесувачот на планот - лице вработено во општинската администрација, а кое е стручно од областа на архитектурата и урбанистичко планирање и еден стручен работник од областа на архитектурата и урбанистичкото планирање што не е вработен во единицата на локална самоуправа.

(6) Урбанистичкиот планвон населено место, во форма на предлог план, се доставува до органот на државната управа надлежен за уредување на просторот за добивање на согласност.

(7) По добиената согласност, предлог урбанистичкиот план завон населено место, градоначалникот на општината односно градоначалникот на општината во градот Скопје го доставува до советот на општината односно советот на општината во градот Скопје за негово донесување.

(8) Урбанистички план за вон населено место е донесен доколку за одлуката за неговото донесување гласале повеќе одполовина од вкупниот број членови на Советот на општината односно Советот на општината во градот Скопје.

**6. Постапка за донесување на урбанистички план за подрачја и градби од државно значење**

**Член 30**

(1) Урбанистички план за подрачја и градби од државно значење се изработува во фаза на предлог по одобрување на планската програма од членот 44 од овој закон.

(2) На изработениот предлог на урбанистички план за подрачја и градби од државно значење се врши стручна ревизија од членот 48 на овој закон, со која се потврдува прифатливоста и оправданоста на предложените плански решенија. Забелешките и предлозите од стручната ревизија се вградуваат во предлог на урбанистички план за подрачја и градби од државно значење.

(3) Стручната ревизија ја врши стручна комисија што ја формира министерот кој раководи со органот на државна управа надлежен за вршење на работите од областа на уредување на просторот и се состои од најмалку пет члена, од кои два члена се претставници од органот на државната управа надлежен за вршење на работите од областа на уредување на просторот, а останатите три члена се претставници од стручно-научни институции, истакнати научни и стручни работници од областа на просторното и урбанистичко планирање и од други инженерски области суштествени за изработка на планската документација.

(4) По вградувањето на предлозите и забелешките од стручната ревизија во предлог на планот, органот на државната управа надлежен за вршење на работите од областа на уредување на просторот организира стручна расправа од членот 49 на овој закон.

(5) По стручната расправа се изработува извештај со записник од расправата, со заклучоци за евентуални неопходни доработки на планот што го изработува стручна комисија формирана од министерот надлежен за вршење на работите од одбласта на уредување на просторот. Комисијата е составена од три стручни лица од областа на урбанистичкото планирање од кои едно е од органот на државната управа надлежен за вршење на работите од областа на уредување на просторот, едно е носител на овластување за изработување на урбанистички планови од страна на изработувачот на планот и едно е истакнат стручно-научен работник од областа на предметот на планирањето. Заклучоците од извештајот задолжително се вградуваат во предлог на планот.

(6) Предлогот на урбанистички план за подрачја и градби од државно значење го донесува органот на државната управа надлежен за вршење на работите од областа на уредување на просторот.

(7) Предлог на урбанистички план за подрачја и објекти од државно значење се донесува со одлука на Владата на Република Македонија.

**7. Постапка за изменување и дополнување на урбанистички планови**

**Член 31**

(1) Изменувања и дополнувања на урбанистичките планови по правило се вршат во истата постапка што е пропишана за нивното донесување.

(2) Донесувачот на изменувањата и дополнувањата на урбанистичките планови може да одлучи изменувањето и дополнувањето на планот да се врши по скратена постапка, во случаите кога предмет на планирањето не е сложена и обемна измена и дополнување и не предизвикува значителни последици на поблиското опкружување, како и на целината на планскиот опфат.

(3) Скратената постапка за изработување и донесување на изменувања и дополнувања на урбанистичките планови од членот 21 став (1) од овој закон се состои од една фаза како предлог план.

(4) Во скратената постапка за изменување и дополнување на урбанистичките планови, изработувачот не е должен да прибави податоци и информации, ниту да бара мислења од субјектите од членот 47 од овој закон, доколку постапката за изменување и дополнување се случува во планскиот период од предметниот план и не предизвикува нови последици во конкретните области или доколку во предметниот плански опфат и по планскиот период не се случиле промени во просторот.

(5) Предмет на изменување и дополнување на урбанистичките планови може да биде било кој дел од содржината на планот или дел од планскиот опфат што претставува планерска единица или планска одредба, при што содржината на изменувањето и дополнувањето на планот се изработува само за делот кој е предмет на изменување и дополнување, а вклучува и збирни податоци на ниво на вкупниот опфат на планот кои произлегуваат од измената и дополнувањето.

(6) Составен дел од донесеното изменување и дополнување на планот е пречистената верзија на планот во кој се вградени донесените изменувања и дополнувања.

(7) Урбанистичките планови што биле предмет на изменувања и дополнувања се спроведуваат како пречистена верзија на планот од став (6) на овој член.

**8. Синхронична постапка за изработување и донесување на планови**

**Член 32**

(1) Синхронична постапка за изработување и донесување на урбанистички планови е постапка за истовремено изработување и донесување на урбанистички планови од исто или различно ниво на планирање, особено во следните случаи:

- итно усогласување на детален урбанистички план со генерален урбанистички план;

- кога изменувањето и дополнувањето на деталниот урбанистички план е условено со изменувањето и дополнувањето и на генералниот урбанистички план;

- доколку планскиот опфат на деталниот урбанистички план опфаќа подрачје на две или повеќе општини во градот Скопје и

- за итно меѓусебно усогласување на урбанистичките планови од локално значење со урбанистичкиот план за подрачја и градби од државен интерес, при делумно преклопување на планските опфати.

(2) Секоја од синхроничните постапки за изработување и донесување на плановите од ставот (1) од овој член, поединечно се спроведува согласно одредбите од овој закон.

(3) При синхроничната постапка за изработување и донесување на урбанистички планови, планот од пониско ниво на планирање се усогласува со одредбите на планот од повисоко ниво на планирање истовремено со фазите од постапката пред неговото донесување.

**9. Обединета постапка за донесување на урбанистички планови**

**Член 33**

(1) Обединета постапка за изработување и донесување на урбанистички планови е единствена постапка што ги обединува постапките за изработување и донесување на генерален урбанистички план и детален урбанистички план со кој тој се разработува и спроведува, а кои се пропишани со овој закон.

(2) Со обединета постапка се изработува и донесува истовремено генерален урбанистички план и најмалку еден детален урбанистички план во границите на планскиот опфат од генералниот урбанистички план.

(3) Обединетата постапка претставува единствена постапка во која донесувачот организира и стручна расправа и јавна анкета со јавна презентација за планската документација што се состои од содржините и прилозите и на генералниот и на деталниот урбанистички план утврдени со овој закон.

(4) Обединетата постапка се преименува и во постапките за изменување и дополнување на генералниот урбанистички план.

(5) Со обединетата постапка од ставот (1) на овој член, ќе се смета дека генералниот урбанистички план и деталниот урбанистички план се донесени како единствен акт, а се спроведуваат како посебни акти.

(6) Обединетата постапка не може да се применува за општините од градот Скопје и градот Скопје.

**10. Постапки за изработување и донесување на планови со плански опфат во повеќе општини**

**Член 34**

(1) Доколку планскиот опфат на деталниот урбанистички план и урбанистичкиот план вон населно место, опфаќа подрачје на две или повеќе општини односно општини во градот Скопје, се води една постапка за изработка на планот за целиот плански опфат, додека постапката за донесувањето се води како две или повеќе синхронични постапки, што секоја општина односно општина во градот Скопје ја врши за делот од планскиот опфат кој е во нејзиното подрачје.

(2) Урбанистичкиот план од ставот (1) на овој член, може да се применува од страна на единиците на локалната самоуправа поединечно, во деловите од урбанистичкиот план што се донесени.

**11. Неусогласеност на урбанистички планови**

**Член 35**

(1) Доколку во текот на постапката за донесување на детален урбанистички план се донесе нов генерален урбанистички план, постапката за донесување на деталниот урбанистички план ќе продолжи само доколку е во согласност со новиот генерален урбанистички план.

(2) Под усогласеност на детален со генерален урбанистички план се подразбира совпаѓање или неспротивставеност на планските одредби од деталниот урбанистички план со планските одредби од генералниот урбанистички план, особено на намената на земјиштето, генералната регулација и другите одредби специфични за тоа ниво на планирањето.

(2) Во случаите од став (1) на овој член, се врши усогласување на деталниот урбанистички план со генералниот урбанистички план кој стапил во сила, при што деталниот план се враќа во фаза на нацрт план.

(3) Постапката за усогласување на донесен детален урбанистички план односно на дел од детален урбанистички план што не е во согласност со генерален урбанистички план, се води согласно постапката за изменување и дополнување на урбанистички план од членот 31 од овој закон.

(4) Детален урбанистички план или дел од детален урбанистички план што не е усогласен односно е во спротивност со одредбите од генералниот урбанистички план, не може да се применува.

**12. Постапка за техничка исправка на урбанистички план**

**Член 36**

(1) На донесен урбанистички план може да се изврши техничка исправка.

(2) Техничка исправка може да се врши само поради техничка грешка што настанала во процесот на изработување на планот, техничко исцртување, испишување и опремување на планот, која предизвикува неусогласеност на параметри во графичкиот приказ, текстуалниот дел и нумеричкиот дел на урбанистичкиот план или други проблеми во спроведувањето на планот.

(3) Постапката за техничка исправка на урбанистички план почнува со воочувањето на грешката од страна на органите за донесување и спроведување на планот или од страна на заинтересирани странки и доставување на известување за воочената техничка грешка до комисијата за урбанизам надлежна за предметниот план.

(4) Доколку комисијата за урбанизам оцени дека се работи за техничка грешка го известува изработувачот на урбанистичкиот план да изготви предлог за техничка исправка.

(5) Предлогот за техничка исправка се доставува до комисијата за урбанизам од надлежниот орган што го донел урбанистичкиот план за добивање на позитивно мислење.

(6) По добиеното позитивно мислење, техничката исправка ја донесува Советот на општината, општината во градот Скопје, градот Скопје односно органот на државна управа надлежен за вршење на работите од областа на уредување на просторот, кој го донел урбанистичкиот план за кој се однесува техничката исправка.

(7) Техничката исправка е составен дел на урбанистичкиот план кој може да се применува во форма на пречистена верзија на планот во кој е вградена техничката исправка.

**13. Постапка на изработување и донесување на урбанистичките планови во информацискиот систем е-урбанизам**

**Член 37**

(1) Постапката за изработување и донесување на урбанистички планови се спроведува во дигитална односно електронска форма преку информацискиот систем е-урбанизам, кој служи да ги поврзе сите учесници во процесот на изработување и донесување на урбанистички планови како корисници на единствен централен систем, составен од техничка опрема, бази на податоци и софтверска програма.

(2) Постапката за изработување и донесување на урбанистички планови се спроведува и во аналогна односно хартиена форма и тоа кога планот се става на стручен увид и пред донесувачот, на јавна анкета и јавна презентација, но и како донесен план што се чува согласно со закон.

(3) Овластени корисници на информацискиот систем е-урбанизам се изработувачот на урбанистичкиот план, органите на донесувачот и органите на државна управа кои се вклучени во постапката за донесување на урбанистички план, субјектите и органите од членот 47 од овој закон, членовите на комисиите кои учествуваат во постапката за донесување на планот, Агенцијата за планирање на просторот и Државниот инспекторат за градежништво и урбанизам.

(4) Размената на податоци помеѓу корисниците на информацискиот систем е-урбанизам се потврдува од страна на корисникот со валиден дигитален сертификат издаден од овластен издавач, преку информацискиот систем е-урбанизам.

(5) Информацискиот систем е-урбанизам мора да има отворен дел - веб страна, со која ќе се овозможи отворена и бесплатна достапност на донесените планови.

(6) За градењето, надградувањето и одржувањето на хардверот и софтверот на информацискиот систем е-урбанизам е одговорен органот на државната управа надлежен за вршење на работите од областа на уредувањето на просторот.

(7) Начинот на спроведување на постапката за изработување и донесување на урбанистички планови прекуинформацискиот систем е-урбанизам, го пропишува министерот кој раководи со органот на државна управа надлежен за вршење на работите од областа на уредување на просторот со прописот од членот 24 од овој закон.

**IV. ПРОЦЕС НА ИЗРАБОТУВАЊЕ И ДОНЕСУВАЊЕ НА УРБАНИСТИЧКИ ПЛАНОВИ**

**1. Органи и тела надлежни за водење на постапката за изработување и донесување на урбанистички планови**

**Член 38**

(1) За водење на постапката за изработување и донесување на генерален урбанистички план, детален урбанистички план, урбанистички план за село и урбанистички план вон населено место е надлежен градоначалникот на општината.

(2) За водење на постапката за изработување и донесување на детален урбанистички план, урбанистички план за село и урбанистички план вон населено место е надлежен градоначалникот на општината во градот Скопје.

(3) За водење на постапката за изработување и донесување на генерален урбанистички план на градот Скопје е надлежен градоначалникот на градот Скопје.

(4) За водење на постапката за изработување и донесување на урбанистички план за подрачја и градби од државно значење е надлежен министерот кој раководи со органот на државната управа надлежен за вршење на работите од областа на уредување на просторот.

(5) Градоначалникот на општината, градоначалникот на општината во градот Скопје, односно градоначалникот на Град Скопје, формира комисија за урбанизам на општината, како тело што е задолжено да ги врши стручните работи во постапката за изработување и донесување на урбанистички планови.

(6) Комисијата за урбанизам на општините со седиште во град и на општините во градот Скопје, е составена од најмалку пет члена од кои три члена се носители на овластување за изработка на урбанистички планови, а два члена се архитекти урбанисти што се стручни од областа на урбанистичкото планирање, при што два члена треба да не се вработени во општинската администрација.

(7) Комисијата за урбанизам на општините со седиште во село е составена од најмалку три члена од кои два члена се носители на овластување за изработка на урбанистички планови а еден член е архитект урбанист кој е стручен во областа на урбанистичкото планирање, при што најмалку еден член треба да не е вработен во општинската администрација.

(8) Комисијата за урбанизам од ставовите (6) и (7) на овој член, постапува по поднесените иницијативи согласно членот 39 од овој закон, ја предлага планската програма за урбанистичките планови од членот 44 од овој закон, ја спроведува стручната расправа од членот 49 од овој закон, јавната анкета и јавната презентација од членот 50 од овој закон, дава стручно мислење за нацрт и предлог на урбанистичките планови за кои се води постапка за донесување, дава мислење за техничка исправка на урбанистички план од членот 36 од овој закон, учествува во работата на партиципативното тело од членот 46 од овој закони учествува во постапките за одобрување на урбанистички проекти од членовите 62 и 63 од овој закон.

(9) Градоначалникот на градот Скопје формира комисија за урбанизам на градот Скопје, составена најмалку од пет члена, од кои тричлена се носители на овластување за изработка на урбанистичките планови, а два члена се архитекти урбанистистручни лица од областа на урбанистичкото планирање, при што најмалку два члена треба да не се вработени во администрацијата на градот Скопје.

(10) Комисијата за урбанизам од ставот (9) на овој член, постапува по поднесените иницијативи согласно членот 39 од овој закон, дава стручно мислење на нацртот на генералниот урбанистички план на градот Скопје и на предлогот на деталните урбанистички планови на општините во градот Скопје, ја предлага планската програма за генералниот урбанистички план на градот Скопје од членот 44 од овој закон, ја спроведува стручната расправа од членот 49 од овој закон, учествува во работата на партиципативното тело од членот 47 од овој закон и дава мислење за техничка исправка на урбанистички план од членот 36 од овој закон.

(11) Министерот кој раководи со органот на државната управа надлежен за вршење на работите од областа на уредување на просторот, формира комисија за урбанизам на органот на државната управа надлежен за вршење на работите од областа на уредување на просторот, составена од најмалку пет члена од кои три члена се носители на овластување за изработка на урбанистичките планови, а два члена се архитекти урбанистистручни од областа на урбанистичкото планирање, при што најмалку два члена треба да не се вработени во администрацијата на органот.

(12) Комисијата за урбанизам од ставот (11) на овој член, постапува по поднесените иницијативи согласно членот 39 од овој закон, ја предлага планската програма за урбанистичките планови за подрачја и градби од државно значење, ја спроведува стручната расправа од членот 49 од овој закон, дава стручно мислење за предлог на урбанистичките планови за кои се води постапка за донесување, дава мислење за техничка исправка на урбанистички план од членот 36 од овој закон и учествува во постапките за одобрување на урбанистички проекти од членовите 62 и 63 од овој закон.

(13) На надворешните членови на комисијата за урбанизам им следува надоместок за учеството во работата на комисијата, кој се обезбедува од буџетот на органот што ја формирал комисијата, кој го утврдува градночалникот на општината, градоначалникот на општината на градот Скопје, градоначалникот на градот Скопје односно министерот кој раководи со органот на државната управа надлежен за вршење на работите од областа на уредување на просторот, врз основа на обемот и сложеноста на работите.

**2. Иницијатива за изработка на урбанистички план**

**Член 39**

(1) Заинтересираните физички и правни лица, граѓаните, здруженијата, организациите, институциите и органите на државната управа, можат да поднесат иницијатива за изработка на урбанистички план до општините со седиште во град, општините во градот Скопје и градот Скопје, како и до органот на државната управа надлежен за вршење на работите од областа на уредувањето на просторот.

(2) Иницијативата од ставот (1) на овој член, може да се достави во електронска форма до веб страната на донесувачот, преку информацискиот систем е-урбанизам или во писмена форма.

(3) Предмет на иницијативата може да биде донесување на нов урбанистички план или изменување и дополнување на постоечки урбанистички план.

(4) Иницијативата треба да содржи податоци за планскиот опфат, предметот на планирањето што е причина за иницијативата и образложение за оправданоста и потребата од отпочнување на постапка за изработување на урбанистички план или за изменувања и дополнувања на урбанистички план.

(5) Комисијата за урбанизам од членот 38 од овој закон, е должна во рок од 15 работни дена од приемот на иницијативата да одлучи по секоја поднесена иницијатива и да го извести подносителот на иницијативата за нејзиното прифаќање односно неприфаќање, а прифатената иницијатива да ја предложи на донесувачот за вградување во програмата од членовите 40 и 41 од овој закон.

(6) Комисијата за урбанизам е должна во рок од десет дена од донесената одлука по поднесената иницијатива, да го извести подносителот за одлуката во форма во која што иницијативата била поднесена.

**3. Програма за финансирање на изработка на урбанистички планови**

**Член 40**

(1) За изработување на урбанистичките планови од членот 10 став (1) точките 1, 2, 3 и 4 од овој закон и урбанистички проекти, општините, општините во градот Скопје и градот Скопје, задолжително донесуваат годишна програма најдоцна до 31 декември за наредната година.

(2) Изработката на урбанистичките планови и урбанистички проекти од програмата од ставот (1) на овој член, се финансира од буџетот на општината, буџетот на општината во градот Скопје, буџетот на градот Скопје, како и од страна на заинтересирани правни и физички лица.

(3) Финансирањето на изработката на урбанистичките планови од страна на заинтересирани физички и правни лица се врши со постапката за поднесување на иницијатива од членот 39 од овој закон, при што кон иницијативата подносителот приложува и изјава за подготвеност за финансирање на изработката на урбанистичкиот план и за износот на средствата за таа намена. Износот се пресметува преку површината на планскиот опфат и вредноста на работите изразена во единица површина според тарифникот од членот 81 од овој закон. Средствата се уплаќаат на посебна сметка на донесувачот за таа намена во рок од 30 дена по вградувањето на иницијативата во годишната програма од ставот (1) на овој член.

(3) Програмата од ставот (1) на овој член, општините, општините во градот Скопје и градот Скопје, задолжително ја објавуваат во службеното гласило, во електронска форма достапна за граѓаните и во информацискиот систем е-урбанизам.

**4. Програма за финансирање на изработка на урбанистички планови на Владата на Република Македонија**

**Член 41**

(1) За изработување на урбанистички планови од членот 10 став (1) точка 5 од овој закон и урбанистички проекти, Владатана Република Македонија донесува годишна програма за финансирање, на предлог на органот на државната управа надлежен за вршење на работите од областа на уредување на просторот.

(2) Заради поттикнување и забрзување на процесот на уредување на просторот, Владата на Република Македонија во годишната програма од став (1) на овој член, го уредува и финансирањето на изработка на урбанистички планови од членот 10 став (1) точките 1, 2, 3 и 4 од овој закон и урбанистички проекти, на предлог на органот на државната управа надлежен за вршење на работите од областа на уредување на просторот, а на барање на единиците на локална самоуправа. Изборот на барањата што ќе бидат поместени во годишната програма се врши врз основа на методологија и критериуми што ги пропишува министерот кој раководи со органот на државната управа надлежен за вршење на работите од областа на уредување на просторот.

(3) Барањето од став (2) на овој член, до органот на државната управа надлежен за вршење на работите од областа на уредување на просторот се доставува преку информацискиот систем е-урбанизам или во писмена форма.

(4) Програмите од ставовите (1) и (2) на овој член, Владата на Република Македонија ги донесува до 31 декември за наредната година и ги објавува во „Службен весник на Република Македонија”и во информацискиот систем е-урбанизам.

**5. Услови за планирање на просторот**

**Член 42**

(1) Согласно членот 9 од овој закон, за изработување на урбанистичките планови од членот 10 став (1) точките 1, 3, 4 и 5 од овој закон, органот на државната управа надлежен за вршење на работите од областа на просторното планирање издава услови за планирање на просторот.

(2) Органот надлежен за постапката за изработување и донесување на урбанистичките планови од ставот (1) на овој член, во фазата на подготвување на планската програма за урбанистичкиот план што треба да се изработува, поднесува барање за добивање на услови за планирање на просторот до Агенцијата за планирање на просторот.

(3) По исклучок од став (2) на овој член услови за планирање на просторот не се обезбедуваат:

- кога на сила е истиот Просторен план на Репубика Македонија според кој претходно се издадени услови за планирање на просторот за истиот плански опфат;

- кога се врши изменување и дополнување на урбанистички пландодека е на сила истиот Просторен план на Репубика Македонијаспоред кој претходно се издадени услови за планирање на просторот за истиот плански опфат.

(4) При изменување и дополнување на урбанистичките планови со кои се врши проширување на планскиот опфат, се обезбедуваат услови за планирање на просторот само за делот за кој се проширува планскиот опфат, доколку за планскиот опфат од планот се издадени услови за планирање на просторот.

(5) Кон барањето за добивање на услови за планирање на просторот за изработка на урбанистички план од ставот (2) на овој член, се доставува предлогот на планска програма за урбанистичкиот план што треба да се изработува и копија од претходно издадените услови за планирање на просторот за предметниот или соседниот плански опфат, доколку такви имало.

(6) Агенцијата за планирање на просторот е должна во рок од 15 работни дена од приемот на барањето од став (5) на овој член, да изработи елаборат за услови за планирање на просторот и да достави барање за издавање на решение согласно ставот (1) на овој член до органот на државната управа надлежен за вршење на работите од областа на просторното планирање.

(7) Органот на државната управа надлежен за вршење на работите од областа на просторното планирање должен е во рок од пет работни дена од приемот на барањето од ставот (6) на овој член, да донесе решение за услови за планирање на просторот и да го достави до подносителот на барањето за добивање на услови за планирање на просторот од ставот (2) на овој член, во електронска форма преку информациски систем е-урбанизам.

(8) При изработка на урбанистички планови што се финансирани од Буџетот на Република Македонија, Агенцијата за планирање на просторот го изработува елаборатот на условите за планирање на просторот по службена должност, а трошоците за изработување на условите за планирање на просторот се надоместуваат од Буџетот на Република Македонија со годишната програма за финансирање на изработка на урбанистички планови.

(9) Подносителот на барањето за издавање на услови за планирање на просторот, е должен да ги надомести трошоците за изработување на условите за планирање на просторот. Висината на надоместокот за издавање на услови за планирање на просторот се утврдува со тарифник што на предлог на Агенцијата за планирање на просторот, го донесува Владата на Република Македонија.

**6. Ажурирани геодетски подлоги**

**Член 43**

(1) Урбанистичките плановисе изработуваат на дигитализирани ажурирани геодетски подлоги.

(2) Ажурирана геодетска подлога е катастарски план што графички се прилагодува како подлога врз која се изработуваат урбанистичките планови. Ажурирањето односно внесувањето на нови податоци во геодетската подлога се врши непосредно пред отпочнување со постапката за изработување на урбанистичкиот план.

(3) Ажурираната геодетска подлога треба точно да ги претставува положбените и висинските податоци за сите видливи природни и изградени објекти на површината на земјата. За потребите на изработка на урбанистички план со детална регулација на просторот, ажурираната геодетска подлога треба точно да ги претставува и границите на катастарските парцели, како и границите на градежните парцели од претходниот план, доколку таков е на сила.

(4) Процесот на ажурирањето на геодетските подлоги е воедно и процес на ажурирање на катастарските планови, при што покрај внесувањето на новите податоци од промените што се случиле како последица на изградба и уредување на земјиштето, ажурирањето е процес на меѓусебното усогласување на состојбите во катастарскиот план, податоците за недвижностите и состојбата на теренот.

(5) Референтна состојба за усогласувањето од ставот (4) на овој член е состојбата на теренот односно во материјалната, физичката и објективна стварност, при што секое отстапување на податок или линиски и друг ортографски знак во геодетската подлога од состојбата на терен, ќе се смета за пропуст во ажурирањето на геодетската подлога односно за неажурирана и неточна подлога.

(6) Пропустите што настанале во процесот на ажурирањето на геодетските подлоги од ставот (4) на овој член, треба да се исправат по службена должност од страна на правното лице што ја изработило или издало ажурираната геодетска подлога како техничка грешка, а доколку грешката создава последици и во урбанистичкиот план, таа треба да се исправи по службена должност од страна на донесувачот на планот во постапка на техничка грешка на урбанистички план.

(7) Одржувањето на катастарот на недвжностите со континуирано ажурирање на податоците за теренот и недвижностите по службена должност и по барање на странки го врши Агенцијата за катастар на недвижности. По барање на донесувачот или изработувачот на урбанистичките планови, Агенцијата за катастар на недвижности издава заверени дигитализирани катастарски планови. По издавањето, ажурираната геодетска подлога може да се употребува најмногу една година, по што подлогата повторно се ажурира.

(8) По исклучок, катастарските планови кои не се дигитализрани, Агенцијата за катастар на недвижности ги издава во хартиена форма, а тие се дигитализираат од страна на овластени геодети и трговски друштва за геодетски работи на сметка на правните лица од ставот (9) на овој член.

(9) Континуираното ажурирање на геодетските подлоги и трошоците за ажурирањето се обврска на Агенцијата за катастар на недвижности и на донесувачот на планот, од кои:

- обврската и трошоците за ажурирање на геодетските подлоги за изработка на генерален урбанистички план, урбанистички план за село, урбанистички план за подрачја и градби од државно значење и на плановите кои се дел од годишната програма од член 41 на овој закон, се на Агенцијата за катастар на недвижности;

-обврската и трошоците за ажурирање на геодетските подлоги за изработка на детален урбанистички план и урбанистички план за вон населно место се на донесувачот на планот.

(10) Степенот на ажурирање на дигитализираните ажурирани геодетски подлоги со точност и вид на податоци што се одредени во зависност од тоа за каков урбанистички план се изработуваат, се утврдува во прописот од членот 24 од овој закон.

**7. Планска програма**

**Член 44**

(1) Урбанистичките планови се изработуваат врз основа на планска програма.

(2) Планската програма се изработува врз основа на анализата на степенот и начинот на реализација на важечкиот урбанистички план, анализата на потребите на граѓаните што живеат или работат во или во близина на планскиот опфат, како и потребите на претпријатијата и институциите од просторен развој, заклучоци за просторниот развој што произлегуваат од планови од повисоко ниво и од стратегии за развој што се донесени на повисоко и на локално ниво.

(3) Планската програма на урбанистичките планови се состои од текстуален и графички дел. Во графичкиот дел се утврдувапрелиминарна граница на планскиот опфат, а во текстуалниот дел на планската програма се опишува подрачјето на планскиот опфат, специфичните потреби и можности за просторен развој на подрачјето во рамки на опфатот, како и општите и посебните цели на планирањето и програмските содржини што треба да бидат предмет на планирањето.

(4) Планската програма за урбанистичките планови се изработува од страна на комисијата за урбанизам од членот 38 од овој закон, Градскиот завод за урбанизам, правно лице со лиценца за изработување на урбанистички планови или од страна на Агенцијата за планирање на просторот.

(5) Во постапката на изработување, предлог планската програма се става на јавен увид на партиципативното тело, при што прифатливите предлози и сугестии на телото се вградуваат во планската програма.

(6) Градоначалникот на општината и општината на градот Скопје односно градоначалникот на град Скопје, ја одобрува планската програма за урбанистичките планови од членот 10 став (1) точките 1, 2, 3 и 4 на овој закон, на предлог на комисијата за урбанизам од членот 38 од овој закон.

(7) Планската програма за урбанистичките планови за подрачја и градби од државно значење ја одобрува министерот кој раководи со органот на државна управа надлежен за вршење на работите од областа на уредување на просторот, на предлог на комисијата за урбанизам на органот на државна управа надлежен за вршење на работите од областа на уредување на просторот.

(8) Одобрената планска програма задолжително се поставува на веб страната на донесувачот, за увид на јавноста.

**8. Избор на изработувач на урбанистичкиот план и урбанистичкиот проект**

**Член 45**

(1) Изработувачот на урбанистичкиот план и урбанистичкиот проект се избира врз основа на јавен повик.

(2) Јавниот повик за изработување на урбанистички планови и урбанистички проекти го спроведува Комисија за спроведување на постапка за јавен повик за изработување на урбанистички планови и проекти (во натамошниот текст: Комисија), формирана oд градоначалникот на општината, општината во градот Скопје и градот Скопје, која е составена од три члена и нивни заменици.

(3) На јавниот повик од ставот (2) на овој член, може да се пријават правни лица со лиценца за изработување на урбанистички планови согласно овој закон.

(4) Јавниот повик се објавува во два дневни весника кои се издаваат на македонски јазик, а излегуваат најмалку три месеци пред денот на објавувањето на повикот и еден дневен весник кој се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик во општините, општините во градот Скопје и градот Скопје на чие подрачје треба се изработи урбанистичкиот план односно проект, при што јавниот повик задолжително содржи:

- потребни податоци за планскиот односно проектиот опфат кој е предмет на планирање односно проектирање,

- рок и начин за доставување на понудата,

- потребна документација која треба да се достави од ставот (5) на овој член,

- датум, време и место на отворање на понудите,

- рок за изработување на урбанистичкиот план иурбанистичкиот проект и

- обврска за доставување и висина на банкарска гаранција за сериозност на понуда од страна на понудувачите.

(5) Критериуми за утврдување на услови за учество на јавниот повик:

- кадровска и техничка опременост на правното лице,

- рефернтна листа за извршени работи најмалку за последните пет годинии и

-територијална покриеност на работата на правното лице за подрачјето на планскиот односно проектниот опфат предмет на јавниот повик.

(6) Критериум за доделување на договор по јавен повик е економски најповолна понуда.

(7) Рокот за доставување на понуда не може да е пократок од 15 календарски дена од денот на објавувањето на јавниот повик.

(8) Постапката за избор на најповолен понудувач се спроведува доколку е стигната најмалку една понуда.

(9) Понудите се отвораат јавно, во присуство на понудувачите или овластени претставници на понудувачите при што Комисијата составува записник за јавното отворање на понудите, кој се потпишува од членовите на Комисијата и понудувачите, односно овластените претставници на понудувачите кои се присутни на јавното отворање.

(10) Комисијата е должна најдоцна во рок од пет работни дена од денот на отворањето на понудите да изврши евалуација на истите и изготвува извештај за евалуација на понудите, со предлог за избор на најповолен понудувач и истиот се доставува до одговорното лице од општината, општината во градот Скопје и градот Скопје.

(11) Одговорното лице од општината, општината во градот Скопје и градот Скопје, донесува одлука за избор на најповолен понудувач или одлука за поништување на јавниот повик и истатата се доставува до сите понудувачи на јавниот повик.

(12) Понудувачите имаат право на жалба до Државната комисија за одлучување во управна постапка и постапка од работен однос во втор степен, во рок од осум дена од приемот на одлуката, која го одлага склучувањето на договорот.

**9. Партиципативно тело**

**Член 46**

(1) За обезбедување на инклузивност, партиципативност и јавност во процесот на урбанистичкото планирање, општините со седиште во град, општините во град Скопје и градот Скопје, задолжително формираат партиципативно тело. Општините со седиште во село можат да формираат партиципативно тело доколку советот на општината донесе таква одлука.

(2) Партиципативното тело ги репрезентира сите различни интереси и интересни групи во локалната заедница и ги пренесува ставовите, мислењата и потребите на граѓаните и правните лица, ги следи состојбитево планирањето преку давање иницијативи, насоки и сугестии заизготвување на плански решенија и во постапката за изработување и донесување на плановите ги разгледува планските програми и планските решенија на урбанистичките планови во нивната работна верзија.

(3) Партиципативното тело се состои од службени лица кои се членови на комисијата за урбанизам на општината, општината во Град Скопје и Град Скопје, што ги одредува градоначалникот и стручни лица вработени во правното лице што го изработува урбанистичкиот план кој е предмет на расправа, како и не службени лица кои се претставници од урбаните и месните заедници, претставници на невладините организации од различните сегменти на урбаниот живот, здруженија на граѓани играѓански активисти од подрачјето на општината што ги претставуваат различните фокусни групи на граѓани, како и граѓани што се стручни лица од областа на урбанистичкото планирање и другите стручни области суштествени за планирањето и одржливиот развој на градот.

(4) Учеството на стручните лица од партиципативното тело е по службена должност, а на неслужбените лица учеството е на доброволна основа.

(5) Партиципативното тело има право да расправа за сите работи од надлежност на единицата на локалната самоуправа и може да влијае на планските решенија и политиките на просторен развој.

(6) Партиципативното тело заседава најмалку еднаш на два месеци и има консултативна улога во постапката за изработување и донесување на урбанистички планови, особено ја разгледува планската програма во фаза пред таа да му биде предложена на градоначалникот за одобрување, како и урбанистичкиот план во фаза на урбанистичко планско решение пред да биде дадено на стручна ревизија.

(7) Поблиските одредби за начинот на работата на партиципативното тело се уредуваат во деловникот на партиципативното тело што го донесува советот на единицата на локалната самоуправа.

**10. Податоци, информации и мислења од државните органи, институции, установи и правни лица кои вршат јавни надлежности**

**Член 47**

(1) Државните органи, институции, установи и правни лица кои вршат јавни надлежности и комунални работи односно работи од областа на: водостопанството, електростопанството, сообраќајот и транспортот, воздухопловството, телекомуникациите, одбраната, културата, здравството, образованието, стопанството, земјоделството, шумарството, спортот, финансиите, статистиката, катастарот на недвижнини, заштита на животната средина, заштита на културното наследство, заштитата и спасувањето, здравствената заштита, социјалната заштита, географијата, геодезијата, геологијата, геофизиката, сеизмиката и хидрометеорологијата, како и други дејности релевантни за програмирање на развојот и урбанистичкото планирање, должни се да ги достават сите податоци и информации што им се на располагање, заедно со своите развојни проекции, предлози и мислења што се неопходни за изработување на урбанистичките планови на барање на донесувачот или изработувачот на урбанистичкиот план.

(2) За добивање на податоците и информациите од став (1) на овој член, донесувачот или изработувачот на планот доставува барање во електронска форма преку информацискиот систем е-урбанизам или доколку е потребно во хартиена форма.

(3) Државните органи, институции, установи и правни лица од ставот (1) на овој член, се должни по службена должност, без надоместок да ги достават сите податоци и информации до изработувачот на планот во рок од 20 работни дена од денот на приемот на барањето.

(4) Доколку државните органи, институции, установи и правни лица од став (1) на овој член, во пропишаниот рок не ги достават податоците и информациите со кои располагаат, во тој случај имаат одговорност за евентуалните идни штети, настанати поради недоставувањето на податоците и информациите или неодговарањето на барањето.

(5) Податоците и информациите од став (1) на овој член, се составен дел на документационата основа на урбанистичкиот план.

(6) Донесувачот на планот е должен на сите органи од ставот (1) на овој член, кои одговориле на барањето за податоци и информации, во подоцнежната фаза од изработка на урбанистичкиот план да им ја испрати работната верзија на планската документација, пред таа да се прати на стручна ревизија, на увид и барање за мислење по однос на планските решенија што се во врска со нивните надлежности.

(7) Државните органи, институции, установи и правни лица од став (1) на овој член, се должни во рок од десет работни дена од приемот на барањето од ставот (6) на овој член, на донесувачот на планот да му го дадат мислењето.

(8) За плански опфати што содржат земјишта, инфраструктури и објекти наменети за потребите на одбраната, мислењето на Министерството за одбрана задолжително се вградува во планот.

(7) За плански опфати што содржат градби за кои е утврдено дека се недвижно културно наследство и кои се запишани во Регистарот на недвижностиод културното наследство, мислењето во врска со пропишаните мерки и режим на заштита на Министерството за култура кое е надлежно за заштитата на културното наследство, задолжително се вградуваат во планот.

**11.Стручна ревизија**

**Член 48**

(1) Во постапката за изработување на урбанистичките планови задолжително се врши стручна ревизија со која се:

- ја потврдува прифатливоста и соодветноста на предложените плански решенија;

- потврдува дека планските решенија се изработени во согласност со законите, прописите, стандардите и нормативите што ја уредуваат областа на урбанистичкото планирање;

- ја потврдува оправданоста на предложените плански решенија од аспект на остварување на целите и начелата од член 5 од овој закон;

- ја оценува реалноста и остварливоста на предложените плански решенија;

- укажува на недостатоци што треба дабидат корегирани и отстранети и

- укажува на можни алтернативни решенија и подобрувања на предложените плански решенија.

(2) Изготвената стручна ревизија без заклучоци му се доставува на изработувачот на планот, по што се организира средба и стручна дискусија помеѓу изработувачите на планот и изработувачите на стручната ревизија, во присуство на комисијата за урбанизам на донесувачот, по однос на укажувањата и забелешките во стручната ревизија.

(3) Комисијата за стручна ревизија го изготвува извештајот со заклучоците од стручната ревизија, кои се вградуваат во нацрт или предлог планот, а изработувачот на планот задолжително дава извештај за постапувањето по забелешките на стручната ревизија до органот надлежен за донесување на планот.

(4) Извештајот за стручната ревизија и извештајот за постапувањето по забелешките од стручната ревизија се составен дел на планот.

(5) Правното лице кое го изработило планот што е предмет на стручна ревизија, не може да ја врши стручната ревизија на истиот план.

**13. Стручна расправа**

**Член 49**

(1) Во постапката за изработување на урбанистичките планови од членот 10 став (1) точките 1 и 5 од овој закон, задолжително се спроведува стручна расправа, со која предложените плански решенија се ставаат на увид и проверка на стручната јавност.

(2) Учесници на стручната расправа се претставници на стручната јавност, претставници на органите на државната управа, на единиците на локалната самоуправа, на институции надлежни за заштита на недвижното културно наследство ина научно-стручните институции од сите области суштествени за планирањето и планскиот опфат, комуналните претпријатија и претпријатијата чијашто дејност е од јавен интерес, стручни лица од невладините организации и други стручни лица од области што се релевантниза планирањето и за конкретниот плански опфат.

(3) Стручната расправа се спроведува во аналогна односно хартиена и во дигитална односно електронска форма. Во електронска форма се спроведува преку информацискиот систем е-урбанизам, а во хартиена форма се спроведува со излагање на планот на јавно место со расправа за која се составува записник.

(4) Стручната расправа од ставот (1) на овој член, ја организира органот што е надлежен за постапката за изработување и донесување на планот, којнајмалку 15 дена пред одржувањето на стручната расправадоставува повик до сите учесницина стручната расправа.Повикот се упатува во писмена форма или во електронска форма преку информацискиот систем е-урбанизам, се објавува соопштение со општ повик за учество во стручната расправа на веб страната на донесувачот на планот. Во повикот задолжително се приложува презентација од урбанистичкиотплан што е предмет на стручната расправа и се наведува називот на планот, времето и местото на одржување на стручната расправа.

(5) Учесниците во стручната расправа можат да ги достават своите забелешки најдоцна во рок од десет работни дена од одржувањето на стручната расправа. Забелешките се составен дел на записникот од стручната расправа, врз основа на кој се изготвува извештај од стручната расправа, што го изработува стручна комисија формирана од донесувачот на планот.

(6) Извештајот од ставот (5) на овој член, се изработува врз основа настручната расправа и дискусијата со изработувачот на планот за предложените сугестии и забелешки од страна на стручната јавност. Извештајот содржи заклучоци со кои се потврдува прифатливоста и соодветноста на планските решенија или со кои се упатува на неопходни доработки на планот. Заклучоците од извештајот од стручната расправа се вградуваат во планот, а изработувачот на планот дава извештај запостапувањето по забелешките на стручната расправадо органот на длежен за донесување на планот.

(7) Извештајот од стручната расправа и извештајот за постапувањето по забелешките од стручната расправа се составен дел на предлог планот.

**14. Јавна презентација и јавна анкета**

**Член 50**

(1) Во постапката за изработување на урбанистичките планови од членот 10 став (1) точките 2, 3 и 4 од овој закон, задолжително се спроведувајавна презентација и јавна анкета, со која предлогот или нацртот на урбанистичкиот план се става на јавен увид и проверка на заинтересираните физички и правни лица од подрачјето на планскиот опфат, подрачјата соседни на планскиот опфат, како и на широката јавност. Предмет на јавната анкета и јавна презентација се графичкиот, текстуалниот и нумеричкиот дел на планската документација на нацрт планот, презентирани на начин што е јасен и разбирлив за широката јавност.

(2) Учесници на јавна презентација и јавна анкета се заинтересирани правни и физички лица од подрачјето опфатено со планот, подрачјата соседни на планскиот опфат, широката јавност, претставници на стручнатајавност, претставници на органите на државната управа, претставници на единиците на локалната самоуправа, стручни лица од невладините организации и други стручни лица од областа што е релевантна за планирањето и за конктретниот плански опфат.

 (3) Јавната презентација и јавната анкетаја организира органот кој е надлежен за постапката за изработување и донесување на планот, кој најмалку 15 дена претходно доставува повик до сите учесници во презентацијата и анкетата. Повикот до учесниците се упатува преку информацискиот систем е-урбанизам, се објавува на веб-страната на општината и се огласува со печатени плакати и соопштенија во и околу подрачјето на планскиот опфат. Во повикот задолжително се наведува називот на планот, времето на траење и местото на одржување на јавната анкета, времето и местото на одржување на јавната презентација, местоположбата и површината на опфатот на планот, како и едноставна мапа со граници на опфатот, имињата на улицитекои се граници на опфатот на планот.

(4) Јавната анкета истовремено се спроведува и во електронска и во хартиена форма. Јавната анкета во електронска форма се спроведува преку информацискиот систем е-урбанизам и преку службената веб страна на општината, а во писмена форма се спроведува со излагање на планот на јавно место определено од страна на донесувачот на планот и со пополнување на анкетни листови.

(5) Јавната презентација е стручно презентирање на планот кое се организира во рамките на јавната анкета и трае еден работен ден. Времето на траењето на јавната анкета се одредува од страна на донесувачот на планот во зависност од големината и сложеноста на опфатот, бројот на физички и правни лица корисници на просторот, но најмалку колку што е уредено во членовите 27, 28 и 29 од овој закон.

(6) Учесниците во јавната анкета можат своите забелешки и предлози по нацрт или предлог планот да ги доставуваат на донесувачот во писмена форма преку анкетни листови, преку информацискиот систем е-урбанизам, како и по електронски пат до веб адресата на донесувачот.

(7) За спроведената јавна презентација и јавна анкета се изработува извештај со образложение за прифатените и неприфатените забелешки за урбанистичкиот план, од страна на стручна комисија формирана од донесувачот на планот. Прифатените забелешки задолжително се вградуваат во предлог планот, а извештајот е составен дел на предлог планот.

(8) Комисијата од ставот (7) на овој член е должна најдоцна во рок од 15 дена пред доставување на предлог планот за согласност, да го извести секој учесник во јавната анкеташто поднел анкетен листза содржината на извештајот од јавната анкета со образложение за прифаќање или неприфаќање на неговите забелешки или предлози, при што лицата кои поднеле анкетен лист во електронска форма се известуваат преку информацискиот систем е-урбанизам или по електронска пошта, а лицата кои поднеле анкетен лист во хартиена форма се известуваат по писмен пат.

(9) Доколку комисијата од став (7) на овој член, оцени дека предлогот на планот со прифатените забелешки од јавната анкета претрпел значајни промени (промена на границата на урбанистичкиот опфат, промена на регулациона линија и промена на намената на земјиштето и друго) повторно се спроведува јавна презентација и јавна анкета. Повторената јавна анкета и јавна презенатција трае најмалку десет работни дена и се спроведува по истата постапка.

**15. Согласност на предлог план**

**Член 51**

 (1) На урбанистичките планови од членот 10 став (1) точките 1, 2, 3 и 4 од овој закон, изработени во форма на предлог план, за кои е изготвен позитивен извештај за стручна ревизија и за вградувањето на сите забелешки во планот, согласност дава органот на државната управа надлежен за вршење на работите од областа на уредувањето на просторот.

(2) Со согласноста од ставот (1) на овој член, се потврдува дека планот е изработен во согласност со овој закон и прописите донесени врз основа на овој закон, како и другите закони и прописишто ја уредуваат материјата релевантна за предметот на планирањето и планскиот опфат.

(3) Надлежниот орган од ставот (1) на овој член е должен во рок од 20 работни дена од денот на поднесувањето на барањето за добивање на согласност од страна на донесувачот на планот, да ја издаде согласноста на предлог планот или да достави известување за констатирани недостатоци на урбанистичкиот план до донесувачот на планот.

(4) Надлежниот орган од ставот (1) на овој член, може само два пати да го врати предлог планот со известување до донесувачот за констатирани недостатоци на урбанистичкиот план од аспект на неговата усогласеност со законските и подзаконските акти од ставот (2) на овој член. Доколку надлежниот орган утврди дека во повторно доставениот предлог план не се отстранети недостатоците од ставот (3) на овој член, го известува донесувачот дека не ја издава согласноста за предлог планот, при што постапката за донесување на урбанистичкиот план се повторува од почеток.

(5) Доколку согласноста или известувањето за констатирани недостатоци и неиздавање на согласност не му се достави на барателот на согласноста во рокот од ставот (3) на овој член, ќе се смета дека согласноста е издадена.

(6) Без добиената согласност од ставот (1)и ставот (5)на овој член, планот не може да се донесе, а доколку донесувачот сепак ја спроведе постапката за донесување на планот, таа одлука е ништовна.

**16. Обврски за предавање, чување и презентација на плановите**

**Член 52**

(1) Одлуката за донесување на урбанистичките планови од членот 10 од овој закон, донесениот урбанистички план и потврдениот урбанистички проект задолжително се објавуваат во информацискиот систем е-урбанизам и во службеното гласило на донесувачот.

(2) Донесениот урбанистички план и потврдениот урбанистички проект стануваат составен дел на електронски регистар на донесени урбанистички планови во рамки на информацискиот систем е-урбанизам, кон кој овластен пристап имаат донесувачот, органот на државната управа надлежен за вршење на работите од областа на уредување на просторот, Агенцијата за планирање на просторот и Агенцијата за катастар на недвижности и другите службени учесници на постапката за изработување и донесување на урбанистички планови.

(3) Органот на државната управа надлежен за вршење на работите од областа на уредувањето на просторот е должен да обезбеди отворен дел од информацискиот систем е-урбанизам за неовластен пристап на јавноста кон донесените урбанистички планови.

(4) Донесувачот на урбанистичкиот план е должен планот во електронска форма да го објави на својата веб страна.

(5) Донесувачот на планот е должен да обезбеди три заверени примероци од донесениот урбанистички план во хартиена форма, од кои еден се чува во архивата на донесувачот, еден се испраќа до надлежниот државен или градски архив, а едниот служи за слободен увид од страна на заинтересирани физички и правни лица.

(5) Донесениот план се доставува во рок од пет дена од стапувањето на сила до Агенцијата за катастар за недвижности, заради неговото дигитално преклопување со катастарскиот план и воспоставување на Графички регистар на градежното земјиште. Дигиталното преклопување на регулаторните линии од планот – регулационите линии, границите на градежните парцели и градежните линии, како и неговото впишување во Графичкиот регистар на градежното земјиште, Агенцијата е должна да го изврши во рок од 15 работни дена од приемот на известувањетои на планот преку информацискиот систем е-урбанизам.

(6) Донесениот урбанистички план не може да се применува пред да се исполнат условите од ставовите (1) и (5) на овој член.

**17. Дигитално преклопување на плановите**

**Член 53**

(1) Урбанистичките планови од членот 10 од овој закон и урбанистичкиот проект од членовите 58 и 63 од овој закон, можат да се спроведуваат по нивното дигитално преклопување.

(2) Дигитално преклопувањее вчитување на податоците од плановите кои се однесуваат на регулаторните линии – регулационата линија, границата на градежната парцела и градежната линија, градежните парцелии нивните соодветни атрибути и нивно впишување во службените катастарски планови, при што со преклопувањето донесените урбанистички планови се запишуваат во Графичкиот регистар за градежно земјиште, кој е воспоставен согласно Законот за катастар на недвижности.

(3) Дигиталното преклопување од ставот (1) од овој член го врши Агенцијата за катастар на недвижности на Република Македонија.

(4) Агенцијата за катастар на недвижности е должна во рок од 15 работни дена од прием на известувањето за донесен урбанистички план или урбанистички проект од ставот (1) на овој член од страна на донесувачот, да го изврши дигиталното преклопување и да го промени статусот на земјиштето согласно членот 54 од овој закон.

(5) Дигиталното преклопувањеАгенцијата за катастар на недвижности го врши без надомест.

**18. Пренаменување на земјиштето во градежно земјиште**

**Член 54**

(1) Земјиштетово плански опфат на урбанистичките планови од членот 10 став (1) точка 1, добива статус на градежно земјиште со донесувањето на планот, а во планскиот опфат на урбанистичките планови од членот 10 став (1) точките 3, 4 и 5 од овој закон, земјиштето добива статус на градежно земјиште доколку тоа е уредено во планот.

(2) По ислучок од ставот (1) од овој член, во планскиот опфат на урбанистички планови од членот 10 ставот (1) точка 1 од овој закон, земјиштето може да го задржи статусот на земјоделско, шумско или друго земјиште, доколку тоа во планот биде уредено со посебна одредба.

(3) Во планскиот опфат на урбанистички планови од членот 10 став (1) точките 3, 4 и 5 од овој закон, земјиштето може да го задржи статусот на земјоделско, шумско или друго земјиште, доколку со планот се предвидува изградба на инфраструктурен вод по чијашто траса се воспоставува реален товар на земјиштето и негово понатамошно користење како земјоделско, шумско и друго земјиште или доколку од други причини тоа во планот биде уредено со посебна одредба.

(4) Кога при изработката на урбанистички планови од членот 10 став (1) точките 3, 4 и 5 се уредува градежно земјиште на сметка на земјоделско земјиште, донесувачот на планот е должен веднаш по одобрувањето на планската програма, да побара мислење од органот на државната управа надлежен за вршење на работите од областа на земјоделството.

(5) Органот на државна управа надлежен за вршење на работите од областа на земјоделството, по приемот на барањето е должен да даде мислење за квалитетот и начинот на користење на земјоделското земјиште,за постојните објекти и системи, државни имоти и утврдени реални товари на земјиштето или други релевантни факти од нивна надлежност, во рок од пет работни дена. Мислењето е составен дел на документациската основа на планот.

(6) Агенцијата за катастар на недвижности е должна во рок од 20 работни дена од приемот на известувањето за донесување на урбанистички план и неговото дигитално преклопување, да ја спроведе по службена должност пренамената на земјоделското и друго земјиште во градежно земјиште во регистарот на недвижности.

(7) Со стапувањето во сила на урбанистички план со кој е променета намената и статусот на земјиштето во градежно земјиште, сопствениците на тоа земјиште се стекнуваат со правата и обврските пропишани со овој закон, подзаконските акти донесени врз основа на овој закон, Законот за градење и подзаконските акти од овој закон, како сопственици на градежно земјиште.

**V. СПРОВЕДУВАЊЕ НА УРБАНИСТИЧКИТЕ ПЛАНОВИ**

**Член 55**

(1) Во постапките при спроведување на урбанистичките планови се применуваат одредбите од Законот за општата управна постапка, доколку со овој закон поинаку не е уредено.

**Член 56**

(1) Урбанистичките планови се спроведуваат со издавање на извод од урбанистички план, изработување на урбанистички проект или урбанистички проект со план за парцелација, издавање на потврда за урбанистичка усогласеностсогласно со одредбите на овој закон, како и со издавање на одобрение за градење, решение за уредување на просторот и други акти согласно Законот за градење.

(2) Спроведување на урбанистичките планови се врши и со следење на реализацијата и начинот на спроведувањето на урбанистичкиот план, надзорот над изработувањето, донесувањето и спроведувањето на урбанстичките планови и инспекцискиот надзор на нивното спроведување.

**1. Извод од урбанистички план**

**Член 57**

(1) Извод од урбанистички плане копија од графичкиоти текстуалниот дел на планот со нумеричките податоци, општите и посебните одредби за спроведување на планот, што се однесуваат на една градежна парцела, дел од планот или на целиот план, во зависност од потребите на барателот.

(2) За согледување на планските можности за уредување на конкретен простор, секое правно и физичко лице може да добие извод од урбанистички план, по поднесено барање во електронска или во писмена формадо надлежниот орган на донесувачот на планот.

(3) По доставеното барање за добивање на извод од урбанистички план, надлежниот орган на донесувачот на планот е должен во рок од десет работни дена, во електронска или во писмена форма, во зависност од начинот на кој е поднесено барањето, да го издаде изводот или да достави известување дека за предметниот опфат не е донесен урбанистички план.

**2. Урбанистички проект**

**Член 58**

(1) Урбанистички проект е планско - проектна документација што се изработува врз основа на урбанистичките планови од членот 10 од овој закон и служи за нивна разработка и спроведување. Со урбанистичкиот проект се врши детално разработување на градежни парцели и за градежното земјиште за општа употреба за кои во урбанистичките планови не се дадени детални одредби за градење и уредување на земјиштето.

(2) Во зависност од видот и намената на градежното земјиште и градбите што се предмет на разработка, урбанистичкиот проект може да биде:

1. Урбанистички проект за парцелирано градежно земјиште со кој се врши урбанистичко-архитектонско обликување на планираните градби и внатрешниот сообраќај на една поголема градежна парцела оформена во урбанистичкиот план,

2. Урбанистички проект за градежно земјиште за општа употреба со кој се врши урбанистичко-архитектонско обликување на јавни простори, како што се плоштади, пешачки простори и улици, зелени скверови, кејови и други простори за јавна употреба,

3. Урбанистички проект за парцелирано градежно земјиште со кој се врши урбанистичко - архитектонска, градежна или техничко – технолошка, планско -проектна разработка на градежни парцели што со урбанистички план се наменети за изградба на стопански, индустриски, енергетски и други техничко - технолошки и специјални намени и

4. Урбанистички проект за инфраструктура со кој се врши урбанистичко -архитектонска, градежна или техничко - технолошка планско - проектна разработка на трасата, архитектонските, градежните и техничките елементи на сообраќајните и другите инфраструктури, како и надземните објекти што им припаѓаат на инфраструктурните системи.

(3) Урбанистичкиот проект од ставот (2) точка 1 на овој член, се изработува само во случаите кога е тоа уредено со планска одредба во урбанистичкиот план.

(4) Урбанистичките проекти од ставот (2) точките 2, 3 и 4 на овој член, може да се изработуваат во сите случаи каде што недостасува деталната разработка, без потреба тоа да биде уредено со планска одредба во урбанистичкиот план.

(5) Урбанистичките проекти од ставот (2) точките 2 и 3 на овој член, може да се изработуваат и врз основа на генерален урбанистички план за зафати во планскиот опфат за коишто не е донесен детален урбанистички план.

(6) По исклучок од ставот (1) на овој член, урбанистички проект може да се изработува и за градби и инфраструктури од локално значење вон населени места и вон опфат на урбанистички планови на земјоделско, шумско и друго земјиште, за коишто не постојат услови за донесување на урбанистички план, согласно овој закон.

**Член 59**

(1) Урбанистичкиотпроект од членот 58 став (2) точките (1) и (3) од овој закон, се изработува за поголеми градежни парцеликои се наменети за изградба на една комплексна градба или за комплекс од градби за кои во урбанистичкиот план не се детално уредени елементите на внатрешната просторна организација на градежната парцела, поединечните површини за градба и внатрешната сообраќајна мрежа, како и на другите техничко-технолошки инфраструктури.

(2) За градежната парцела за која во урбанистичкиот план е предвидено да се разработи и спроведува со урбанистички проект од членот 58 став (2) точка 1 од овој закон, во планот се уредуванамената на објектите и земјиштето, максималната височина на градбите, ориентациона површина за градење чиешто спроведување е ограничено со процент на изграденост и други урбанистички параметри согласно овој закон.

(3) За градежната парцела која се разработува и спроведува со урбанистички проект од членот 58 став (2) точка 3 од овој закон, во планот се уредува намената на објектите и земјиштето од групата на класи на намени Г, генерална регулација и други урбанистички параметри согласно овој закон. Со урбанистичкиот проект се разработуваат архитектонските елементи на партерот, градежните и сообраќајните елементи на улицата или сообраќајницата, градежно-техничките елементи на инфраструктурата во делот на дефинирање на трасата и спецификацијата на подземниот вод и во делот на надземните градби што му припаѓаат на инфраструктурниот систем.

(4) Урбанистичкиот проект од членот 58 став (2)точки 2 и 4 од овој закон, се изработува по правило за непарцелирано градежно земјиште за општа употреба, за кое во урбанистичкиот план се уредува границата на генералната и деталната регулација, намената на земјиштето по правило од групата на класи на намени Е, линиските симболи за инфраструктурни водови или потреба од нивно утврдување и други урбанистички параметри согласно овој закон.

(5) Со урбанистичкиот проект од членот 58 став (6) од овој закон, се уредуваат поединечни градби вон населени местаза коишто не постојат услови за донесување на урбанистички план, како што се:

1. градби за домување и помошни градби што го чинат селскиот стопански двор за сопствени потреби што се лоцирани во поголеми земјоделски парцели;

2. куќи за потребите на селски туризам, планинарски домови и градби наменети за вршење на дејност во шумарството и ловот;

3. градби наменети за сточарско производство, како што се објекти за одгледување на животни, складирање на сточна храна, градби за сместување на земјоделска механизација и алатки, рибници и други објекти; 4. градби наменети за земјоделско производство, складирање и основна преработка на земјоделски производи, пластеници, стакленици и други објекти;

5. градби и опрема за вршење на дејности од туризмот, спортот, рекреацијата и пратечките угостителски градби, како што се кампови, голф терени и други спортско- рекреациски активности;

6. некатегоризирани патниинфраструктури за потребите на земјоделството и шумарството, како што се земјани, насипани и макадам земјоделски и шумски патишта;

7. канали и ретенциони езера за управување и евакуација на атмосферски води и порои, бунари за наводнување;

8. истражувачки и мерни станици;

9. антенски станици, столбови и електронска комуникациска опрема;

10. инфраструктурни водови за поединечните градби од овој член;

11. ветерници, фотоволтаични плантажи и мали хидроцентрали за производство на енергија и

12. други поединечни градби вон опфат на урбанистичките планови.

**Член 60**

(1) Урбанистичкиот проект од членот 58 од овој закон, содржи графички и текстуален дел со нумерички податоци за проектните решенија.

(2) Графичкиот дел содржи:

- проектен опфат, урбанистичко решение на опфатот со регулациско и нивелациско решение, површини за градењесо градежни линии, максимална височина изразена во метри, внатрешни сообраќајници, рампи, стационарен сообраќај, водови на инфраструктурата и партерно решение со озеленување и

- идејни - архитектонски, градежни или други технички проекти, во зависност од природата на градбите и инфраструктурите.

(3) Текстуалниот дел на урбанистичкиот проект содржи:

- проектен опфат на урбанистичкиот проект, урбанистичките услови за градење (намена, регулација, пристапност на локацијата, стационерен сообраќај, партер и зеленило и друго), нумерички показатели за сите урбанистички параметри, решенија на сите инфраструктурни системи, инженериско - геолошки услови на локацијата, мерки за заштита на животната средина и сите други заштитни мерки и

- технички опис на архитектонските, градежните или другите технички објекти и системи.

**Член 61**

(1) Урбанистички проект можат да изработуваат правните лица со лиценца за изработување на урбанистички планови, согласно овој закон.

(2) Идејни проекти, составен дел од урбанистички проекти, изработуваат правни или физички лица со лиценца или овластување за проектирање од соодветната област согласно со Законот за градење.

(3) Урбанистичкиот проект се изработува според стандардите и нормативите за урбанистичко планирање од членот 24 на овој закон.

(4) Формата, содржината и начинот на обработка на урбанистичкиот проект ја пропишува министерот кој раководи со органот на државната управа надлежен за вршење на работите од областа на уредување на просторот со прописот од членот 24 од овој закон.

**3. Постапка за одобрување на урбанистички проект**

**Член 62**

(1) Постапката за изработување на урбанистичкиот проект започнува на иницијатива на државниот орган или правно лице што е надлежно за реализацијата на планот и изградба на планираните градби, физичкото или правното лице што е учесник во изградбата на планираните градби како инвеститор согласно Законот за градење.

(2) Субјектот од ставот (1) од овој член, ја финансира изработката на урбанистичкиот проект, а по неговата изработка ја финансира изработката на стручната ревизија на проектот.

(3) Урбанистичкиот проект и стручната ревизија ја изработуваат правни лица кои ги исполнуваат условите за вршење на таа дејност согласно овој закон.

(4) Стручната ревизија на урбанистички проект што служи за спроведување на урбанистичките планови од членот 10 став (1) точка 5 од овој закон, ја изработува комисија формирана од министерот кој раководи со државниот орган надлежен за работите од уредувањето на просторот, а се состои од најмалку пет члена,од кои два члена се претставници одорганот на државната управа надлежен за вршење на работите од областа на уредување на просторот, а останатите три члена се претставници од стручно - научни институции, истакнати научни и стручни работници од областа на просторното и урбанистичко планирање и од други инженерски области суштествени за изработка на планската документација.

(5) По извршената стручна ревизија и вградувањето на забелешките од стручната ревизија во урбанистичкиот проект, субјектот од ставот (1) на овој член, го доставува урбанистичкиот проект со барање за одобрување до органот надлежен за неговото одобрување.

(6) За одобрувањето на урбанистичките проекти што служат за спроведување на урбанистичките планови од членот 10 став (1) точките 1, 2, 3 и 4 од овој закон, надлежен е градоначалникот на општината, општината во градот Скопје и градот Скопје, кој е донесувач на планот.

(7) За одобрувањето на урбанистичките проекти што служат за спроведување на урбанистичките планови од членот 10 став (1) точка 5 од овој закон, надлежен е органот на државната управа надлежен за вршење на работите од областа на уредувањето на просторот.

(8) Урбанистичкиот проект со стручната ревизија и извештајот за постапување по забелешките од стручната ревизија и барањето за одобрување на урбанистичкиот проект, субјектот од ставот (1) на овој член, го доставува до органот надлежен за неговото донесување.

(9) Надлежниот орган од ставот (6) и ставот (7) на овој член, го одобрува урбанистичкиот проект во рок од 15 работни дена од доставувањето на барањето, по добиеното позитивно мислење од комисијата за урбанизам од членот38 од овој закон, со кој се потврдува дека урбанистичкиот проект е изработен во согласност со позитивните закони и прописи.

(10) Одобрениот урбанистички проект се доставува преку информацискиот систем е-урбанизам до Агенцијата за катастар за недвижности, која е должна да изврши дигитално преклопување во рок од десет работни дена од приемот на проектот.

(11) По спроведувањето на дејствието од став (9) на овој член, урбанистичкиот проект станува составен дел на електронскиот регистар на донесени урбанистички планови во рамки на информацискиот систем е-урбанизам од член 37 од овој закон, а органот надлежен за неговото одобрување е должен да обезбеди пристап на јавноста со неговото објавување на својата веб страна како прилог на урбанистичкиот план што го спроведува.

(12) Одобрениот урбанистички проект може да се применува по спроведување на постапките од членовите 52 и 53 од овој закон.

**4. Урбанистички проект со план за парцелација**

**Член 63**

(1) Со урбанистички проект со план за парцелација се спроведуваат урбанистичките планови во чиишто плански опфати се појавува потреба од две или повеќе соседни градежни парцели од ист сопственик да се формира една градежна парцела или каде што од една поголема градежна парцела треба да се формираат две или повеќе градежни парцели.

(2) Предмет на урбанистичкиот проект од ставот (1) на овој член е разработка на урбанистичкиот план што се однесува само на диспозицијата на површините за градење и организацијата на внатрешниот сообраќај и инфраструктуритево проектниот опфат, без да се менуваат збирните параметри за површините за градење, намената на земјиштето и објектите, процентот на изграденост и коефициентот на искористеност, како и другите плански одреби уредени со урбанистичкиот план.

(3) Просторната организација на површините за изградба и инфраструктурите во проектниот опфат на урбанистичкиот проект од ставот (1) од овој член, се вршат врз основа на планот за парцелација што синхронично се изработува како посебен прилог на урбанистичкиот проект.

(4) Изработувањето на урбанистичкиот проект со план за парцелација од ставот (1) на овој член, отпочнува на барање на сопственикот на градежното земјиште до комисијата за урбанизам од член 38 на овој закон, кој со барањето прилoжува и докази за сопственоста на градежното земјиште и проектна програма со скица на предлог планот за парцелација и новата диспозиција на површините за изградба во проектниот опфат.

(5) Доколку комисијата за урбанизам утврди дека со барањето се потикнува спроведувањето на планот на начин кој не влијае негативно на другите урбанистички параметри утврдени со планот, со позитивно мислење ја одобрува изработката на урбанистичкиот проект со план за парцелација.

(6) Сопственикот од ставот (4) од овој член, ја финансира изработката на урбанистичкиот проект, а по неговата изработка ја финансира и изработката на стручната ревизија на проектот. Урбанистичкиот проект со план за парцелација и стручната ревизија ги изработува правно лице што ги исполнува условите пропишани во овој закон.

(7) Урбанистички проект со план за парцелација се изработува врз основа на прописот од член 24 од овој закон.

(8) Постапката за одобрување на урбанистичкиот проект се врши според членот 62 од овој закон, синхронично со постапката за донесување на планот за парцелација која се врши според членот 31 ставови (2), (3) и 4 од овој закон, како скратена и редуцирана постапка за изменување и донесување на урбанистичките планови, при што за донесувањето на предлог планот за парцелација не е потребна согласноста од членот 52 од овој закон.

(9) Урбанистичкиот проект со план за парцелација се одобрува веднаш по донесувањето на планот за парцелација и може да се применува по извршувањето на дејствијата од членовите 52 и 53 од овој закон.

**5. Потврда за урбанистичка усогласеност**

**Член 64**

(1) Спроведувањето и реализацијата на урбанистички планови по нивното донесување и по потврдувањето на урбанистичките проекти таму кадешто согласно овој закон било потребно, се одвива во три фази:

 1. Издавање на извод од урбанистички план согласно членот 57 од овој закон.

 2. Издавање на потврда за урбанистичка усогласеност согласно овој член и

 3. Издавање на одобрение за градење согласно одредбите на Законот за градење.

(2) Правни и физички лица што ги исполнуваат со закон пропишаните условиза стекнување со правото за градење, ја обезбедуваат изработката на идеен проект на градбата во рамките на нивната градежна парцела, врз основа на издаден извод од урбанистички план согласно членот 57 од овој закон.

(3)Лицата од ставот (2) на овој член,имаат обврска да побараат од органот надлежен за спроведување на планот да им биде издаденапотврда за урбанистичка усогласеност на проектираната градба.

(4) Со урбанистичката усогласеност на проектираната градба се потврдува дека идејниот проект на градбата е во согласност со сите параметри уредени со урбанистичкиот план, а особено со намената, габаритните димензии на градбата - широчина, длабочина и височина на градбата, архитектонската пластика, стационарниот сообраќај, внатрешниот сообраќај, уредувањето на партерот и друго.

(5) Со барањето за издавање на потврда за урбанистичка усогласеност се приложуваат:

- геодетски елаборат со нумерички податоци за сопственоста на недвижноста согласно закон,

- извод од урбанистички план и

 -идеен проект согласно со Законот за градење или урбанистички проект согласно овој закон.

(6) Врз основа на документацијата приложена кон барањето од ставот (5) од овој член, органот надлежен за спроведување на планот утврдува дали идејниот проект е во согласност со одредбите на урбанистичкиот план и му ја издава бараната потврда во рок од 15 дена од денот на поднесувањето на барањето.

(7) Доколку утврди дека идејниот проект отстапува од урбанистичкиот план, надлежниот орган во рокот од ставот (6) на овој член, го известува барателот дека е неопходно да изврши усогласувања на идејниот проект со урбанистичкиот план.

(8) Издадената потврда за урбанистичка усогласеност и заверениот идеен проект се услов и основа за изработка на основен проект согласно со Законот за градење.

(9) Обврска да прибават потврда за урбанистичка усогласеност имаат и сите физички и правни лица што со постапките за пренамена, адаптација, реконстукција и друго, имаат намера да извршат промена на намената и начинот на употреба на изградени објекти согласно со Законот за градење. Потврдата за урбанистичката усогласеност на идејните проекти со кои се врши промена на намената и начинот на употребата на објектот се издава по истата постапка што со овој член е уредена за објекти кои треба да се градат.

(10) Постапката за издавање на потврдата за урбанистичка усогласеност не е управна постапка.

(11) Трошоците направени за работите за издавањето на потврдата за урбанистичка усогласеност паѓаат на товар на барателот.

**6. Следење на спроведувањето и реализацијата на плановите**

**Член 65**

(1) Заради ефикасно спроведување на политиката на урбанистичко планирање иуредувањето на просторот и за потребите на изработувањето, донесувањето, спроведувањето и следењето на спроведувањето на урбанистичките планови, органот на државната управа надлежен за вршење на работите од областа на уредувањето на просторот е должен да воспостави информациски систем за урбанистичко планирање и уредување на просторот кој ќе обезбеди услови за стручно и аналитичко следење на спроведувањето на плановите и континуирано согледување и анализа на степенот и начинот на реализација на плановите, заради подготвување на програмитеза изработка и донесување на урбанистички планови.

(2) Информацискиот систем за урбанистичко планирање и уредување на просторот се воспоставува и води како интероперабилен и мултиплатформен систем во кој се поврзуваат информациските системи е-урбанизам и е-одобрение за градење со други просторни податоци релевантни за урбанистичкото планирање.

(3) Информацискиот систем за урбанистичко планирање и уредување на просторот ги опфаќа податоците за:

1. постојната состојба и начин на употреба на просторот,

2. катастарските податоци за недвижнините и правата на сопственост,

3. важечките урбанистички планови и урбанистичките планови чијашто изработка и донесување се во тек,

4. урбанистичките проекти и другите акти за спроведување на урбанистичките планови,

5. издадените одобренија за градење, решенија за уредување на просторот и основните проекти во прилог,

6. постапките за издавање на одобренија за градење кои се во тек,

 7. градби кои се во тек на градење и

8. други податоци релевантни за урбанистичкото планирање.

(4) Финансирањето, изградбата и одржувањето на информацискиот систем за урбанистичко планирање и уредување на просторот го врши органот на државната управа надлежен за вршење на работите од областа на уредувањето на просторот, а начинот на работа, формата и структурата на системот го пропишува министерот кој раководи со органот на државната управа надлежен за вршење на работите од областа на уредувањето на просторот.

**7. Извештај за состојбите во просторот**

**Член 66**

(1) Општините, општините во градот Скопје, градот Скопје и органот надлежен за вршење на работите од областа на уредувањето на просторот, секој во рамките на своите надлежности врзани за урбанистичкото планирање на просторот, на секои четири години разгледуваат и усвојуваат извештај за состојбите во просторот.

(2) Извештајот за состојбите во просторот, се изработува врз основа на податоците од информацискиот систем за урбанистичко планирање и уредување на просторот и содржи анализа на спроведувањето на плановите, на степенот и начинот на реализација на плановите, анализа и оценка на состојбите во просторот, заедно со препораки и мерки за стратегии на одржливиот развој на просторот во наредниот период.

(3) Извештајот за состојбите во просторот го подготвува комисијата за урбанизам во соработка со правните лица со лиценца за изработување на урбанистички планови, Градските заводи за урбанизам и Агенцијата за планирање на просторот, односно сите правни лица што ги исполнуваат условите за вршење на стручните работи од областа на урбанистичкото планирање.

(4) Усвоениот извештај за состојбите во просторот се објавува во службеното гласило на единицата на локалната самоуправа односно Службениот весник на Република Македонија и на службената веб страна на усвојувачот.

(5) Поблиската содржина на извештајот, задолжителните просторни параметри и методи за оценување на состојбите и други работи од важност за следењето на состојбите во просторот во областа на урбанистичкото планирање го пропишува министерот кој раководи со органот на државната управа надлежен за вршење работите од областа на уредувањето на просторот.

**VI. ВРШИТЕЛИ НА СТРУЧНИ ДЕЈНОСТИ ЗА ИЗРАБОТУВАЊЕ НА УРБАНИСТИЧКИ ПЛАНОВИ И УРБАНИСТИЧКИ ПРОЕКТ**

**1. Овластување за изработувањето на урбанистички планови**

**Член 67**

(1) Стручните работи во изработувањето на урбанистичките планови и урбанистичките проекти и другите стручни работи од урбанистичкото планирање, може да ги врши дипломиран инженер архитект или магистер инженер архитект, кој завршил VIIА ниво на високо образование, се стекнал со 300 кредити според Европскиот кредит - трансфер систем (ЕКТС) и кој поседува овластување за изработување на урбанистички планови согласно овој закон.

(2) Овластување за изработување на урбанистички планови издава Комората на овластени архитекти и овластени инженери (во понатамошниот текст : Комората), по поднесено барање од кандидатот кој треба да има три години работно искуство во областа на урбанистичкото планирање и положен стручен испит од областа на урбанистичкото планирање (во понатамошниот текст: Стручен испит).

(3) Стручен испит од областа на урбанистичкото планирање може да го полага и архитект урбанист со научно звање доктор на науки од областа на урбанизмот, како и дипломиран инженер архитект или магистер инженер архитектсо пет години работно искуство во постапка на донесување и спроведување на урбанистички планови.

(4) Стручниот испит од областа на урбанистичкото планирање го спроведува органот на државната управа надлежен за вршење на работите од областа на уредувањето на просторот, во соработка со Комората од ставот (2) на овој член и со јавна високообразовна научна и стручна установа во областа на архитектурата и урбанизмот.

(5) Со стручниот испит од областа на урбанистичкото планирање се проверуваат обединетите теориски и практични стручни знаења што се релевантни за самостојно и одговорно вршење на работите на овластен архитект урбанист во процесот на изработување и донесување на урбанистички планови и тоа: применување на стандардите и нормативите за урбанистичко планирање во реални ситуации, познавање на техничките стандарди од другите инженерски дисциплини што партиципираат во урбанистичкото планирање, познавање на законите што ја уредуваат материјата релевантна за урбанистичкото планирање, познавање на облигациските односи во вршењето на дејноста, професионалната етика на овластени архитекти урбанисти и други неопходни знаења од соодветната област.

(6) Стручниот испит се полага усмено, пред комисија составена од пет члена што ја одредува министерот кој раководи со органот на државната управа надлежен за вршење на работите од областа на уредувањето на просторот, од редот на:

- професори на јавна високообразовна научна и стручна установа од областа на архитектурата и урбанизмот,

- архитекти урбанисти со повеќе од 15 години професионално искуство од редот на членови на комората и

 - дипломирани инженери архитекти, вработени во стручните служби на органот на државната управа надлежен за вршење на работите од областа на уредувањето на просторот, кои имаат повеќе од 15 години професионално работно искуство во струката.

(7) За положениот стручен испит, органот на државната управа надлежен за вршење на работите од областа на уредувањето на просторот издава уверение за положен стручен испит од областа на урбанистичкото планирање.

(8) Начинот и постапката за спроведување на стручниот испит од областа на урбанистичкото планирање, програмата за полагање на испитот, висината на надоместокот за трошоците за испитот, содржината и формата на обрасците за испитот и на уверението за положен стручен испит, ги пропишува министерот кој раководи со органот на државната управа надлежен за вршење на работите од областа на уредувањето на просторот.

(9) Овластувањето за изработување урбанистички планови се издава на неодредено време и важи додека лицето носител на овластувањето ги исполнува условите пропишани во овој закон и во статутот на комората.

(10) По полагањето на стручниот испит и стекнувањето на овластување за изработување на урбанистички планови, дипломираниот инженер архитект како член на професионалното одделение на архитекти урбанисти при Комората на овластени архитекти и овластени инженери го продолжува стручното усовршување и унапредувањето на стручното знаење.

(11) Стручното усовршување го врши комората во соработка со јавната високообразовна научна и стручна установа од областа на архитектурата и урбанизмот, според програма за стручно усовршување изработена од страна на јавната високообразовна научна и стручна установа адонесена од комората.

(12) Стручните работи во изработување на стручна ревизија согласно овој закон, овластениот архитект урбанист може да ги врши по три години работно искуство од кога го стекнал овластувањето за изработување на урбанистички планови.

**2. Лиценца за изработување на урбанистички планови**

**Член 68**

(1) Изработување на урбанистички планови можат да вршат правни лица кои поседуваат лиценца за изработување на урбанистички планови добиена согласно овој закон.

(2) Лиценцата за изработување на урбанистички планови ја издава органот на државната управа надлежен за вршење на работите од областа на уредувањето на просторот, по поднесено барање од правното лице, кон кое се доставува:

- доказ дека е регистрирано за вршење на соодветната дејност и
- доказ декаима вработено во редовен работен однос со полно работно време најмалку тројца дипломирани инженери архитекти од членот 67 став (1) на овој закон, од кои двајца имаат овластување за изработување на урбанистички планови согласно овој закон.

(3) Стручна ревизија на урбанистички планови можат да вршат правни лица кои поседуваат лиценца за стручна ревизија на урбанистички планови добиена согласно овој закон.

(4) Лиценцата за стручна ревизија на урбанистички планови ја издава органот на државната управа надлежен за вршење на работите од областа на уредувањето на просторот, по поднесено барање од правното лице, кон кое се доставува:

- доказ дека е регистрирано за вршење на соодветната дејност;

- доказ дека има лиценца за изработување на урбанистички планови и

- доказ дека има вработено во редовен работен однос најмалку две лица кои имаат овластување за изработување на урбанистички планови повеќе од три години.

(5) Надлежниот орган е должен во рок од десет работни дена од доставувањето на барањето за добивање на лиценца од став (2) и став (4) на овој член, да му ја издаде лиценцата на барателот доколку се исполнети пропишаните услови или да донесе решение за одбивање на барањето. Против решението за одбивање на барањето за издавање на лиценца не може да се изјави жалба, но може да се поведе управен спор.

(6) Лиценците од ставовите (2) и (4) на овој член, се издаваат на неодредено време и важат додека правното лице ги исполнува условите за издавање на лиценцата пропишани со овој закон.

(7) За добивање на лиценца односно овластување, правните лица односно физичките лица плаќаат соодветен надоместок. Висината на надоместокот за добивање на лиценца, како и за добивање на овластување, се утврдува со прописот од член 69 став (12) на овој закон .Средствата остварени од надоместокот за добивање на лиценца се приход на Буџетот на Република Македонија, а средствата остварени од надоместокот за добивање на овластувањата се приход на Комората.

(8) Органот на државна управа надлежен за вршење на работите од областа на уредување на просторот, води евиденција за издадените лиценци, а правните лица кои имаат издадено лиценца согласно овој закон се должни еднаш годишно, во месецот кога им е издадена лиценцата, до органот на државна управа надлежен за вршење на работите од областа на уредување на просторот да ја достават пропишаната документацијата со која се докажува дека и понатаму ги исполнуваат условите пропишани со овој закон за соодветната лиценца.

(9) Странско правно лице може да ги врши работите од областа на урбанистичкото планирање во домашните правни лица од членот 68 од овој закон, кои имаат лиценца за вршење на работите од областа на урбанистичкото планирање односно ги вршат работите согласно одредбите на овој закон и тоа во форма на техничка и стручна соработка. За урбанистичките планови и другите работи од областа на урбанистичкото планирање што се резултат на соработката со странското правно лице согласно со одредбите на овој закон е одговорно домашното правно лице.

(10) Формата и содржината на барањата од ставовите (2) и (4 )на овој член и потребната документација, како и формата и содржината на барањето за издавање на овластување од членот 67 став (2) на овој закон, ги пропишува министерот кој раководи со органот на државна управа надлежен за вршење на работите од областа на уредување на просторот.

**3. Одземање на лиценци и овластувања**

**Член 69**

(1) Органот на државната управа надлежен за вршење на работите од областа на уредувањето на просторот ќе ја одземе лиценцата за изработување на урбанистички планови доколку:

- правното лице престанало да постои;
- правното лице престанало да ги исполнува условите за добивање на лиценца утврдени со овој закон и
- правното лице изработило или ревидирало урбанистички план односно урбанистички проект спротивно на овој закон и прописите донесени врз основа на него.

(2) Лиценца издадена согласно овој закон, се одзема по службена должност во случаите од став (1) алинеа 1 и 2 од овој член, како и врз основа на предлог на органот кој врши надзор над законитоста на изработувањето и донесувањето на урбанистичките планови или на предлог на Државниот инспекторат за градежништво и урбанизам, во случај од став (1) алинеја 3 од овој член, со решение на органот на државната управа надлежен за вршење на работите од областа на уредувањето на просторот.

(3) Против решението за одземање на лиценца не може да се изјави жалба, но може да се поведе управен спор.

(4) Правното лице чија лиценца е одземена должно е да ја врати истата на органот на државна управа надлежен за вршење на работите од областа за уредување на просторот, во рок од осум дена од правосилноста на решението на одземање на лиценца.

(5) По донесување на решението за одземање на лиценца во случај од став (1) алинеја 3 на овој член, органот на државна управа надлежен за вршење на работите од областа за уредување на просторот е должен до Комората да поднесе предлог за одземање на овластувањето за изработување на урбанистички планови. Комората ќе го одземе овластувањето за изработување на урбанистички планови и во случај кога физичкото лице кој е носител на овластувањето е потписник на урбанистички план односно урбанистички проект изработен или ревидиран спротивно на одредбите од овој закон и прописите донесени врз основа на него.

(6) Комората ќе го одземе овластувањето за изработување на урбанистички планови од денот кога решението за одземање на лиценцата станало правосилно.

(7) Против решението за одземање на овластување, може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од приемот на решението.

(8) Физичкото лице чие овластување е одземено е должно да го врати истото на Комората, во рок од осум дена од правосилноста на решението на одземање на овластување.

(9) Правното лице чија лиценца е одземена и физичкото лице чие овластување е одземено, не може да добие лиценца односно овластување предвидени со овој закон, во рок од една година од денот на правосилноста на решението за одземање. Одговорно лице во правното лице чија лиценца е одземана не може да основа друго правно лице за изработување и стручна ревизја на урбанистички планови, во рок од една година од правосилноста на решението за одземање на лиценцата.

(10) Органот на државна управа надлежен за вршење на работите од областа на уредување на просторот води регистар за издадените и одземените лиценци, а Комората води регистар за издадените и одземените овластувања, кој задолжително се ажурира и објавува на веб страницата на Комората.

(11) Правосилното решение за одземање на лиценца се евидентира во регистарот на издадени и одземени лиценци и се објавува на веб страницата на органот на државната управа надлежен за вршење на работите на уредувањето на просторот, а правосилното решение за одземање на овластување се евидентира во регистар за издадените и одземените овластувања и се објавува на веб страницата на Комората. Органот на државната управа надлежен за работите од областа на уредувањето на просторот, правосилното решение за одземање на лиценца го доставува до Централниот регистар на Република Македонија заради евидентирање на забраната од ставот (9) на овој член.

(12) Начинот на издавање и одземање на лиценците и овластувањето, формата и содржината на образецот на лиценците и овластувањето, висината на надоместокот за издавање на лиценците и овластувањето, како и формата, содржината и начинот на водењето на регистрите ги пропишува министерот кој раководи со органот на државната управа надлежен за вршење на работите на уредувањето на просторот.

**4. Работи на правно лице со лиценца за изработување и стручна ревизија на урбанистички планови**

**Член 70**

(1) Правното лице со лиценца за изработување на урбанистички планови и стручна ревизија, може да ги изработува сите видови на урбанистички планови, урбанистички проекти, да врши стручна ревизија согласно овој закон, како и да врши други стручни работи од областа на урбанизмот уредени со овој закон.

(2) Под вршење на други стручни работи од областа на урбанистичкото планирање согласно овој закон се подразбира изработката на плански програми, документациски основи за урбанистички планови, извештаи за состојбите во просторот и други работи во врска со изработувањето, донесувањето и спроведувањето на урбанистичките планови.

**5. Организациски форми за вршењето на работите од урбанистичкото планирање**

**Член 71**

Овластениот архитект за изработување на урбанистички планови стручните работи на урбанистичкото планирање може да ги извршува во:

- правно лице регистрирано за вршење на соодветната дејност, кое поседува лиценца согласно овој закон;

- Градски завод за урбанизам и

- Агенција за планирање на просторот.

**6. Градски завод за урбанизам**

**Член 72**

(1) Општината со седиште во град со повеќе од 80.000 жители и градот Скопје може да основа Градски завод за урбанизам за вршење на работите од урбанистичкото планирање за свои потреби или за потребите на општините од регионот, доколку за тоа постои потреба и буџетски средства.

(2) Оправданоста на основањето на Градски завод за урбанизам согласно овој закон е во подигањето на стандардите и квалитетот на вршењето на работи од урбанистичкото планирање, како и за обезбедување на минималните услови за вршење на дејноста на урбанистичкото планирање уредени со овој закон.

(3) Градскиот завод за урбанизам ги извршува следните работи:

- учествува во изработувањето на просторни планови на региони, просторни планови на подрачја од посебен интерес и просторни планови на општините и градот Скопје со Агенцијата за планирање на просторот;

- изработува генерален урбанистички план на својот град и учествува во неговото донесување, спроведување и следење на спроведувањето;

- изработува генерални урбанистички планови од други градови од регионот;

- изработува детални урбанистички планови, урбанистички планови за село и урбанистички планови вон населено место за посложени работи;

- изработува урбанистички проекти за сложени работи од локално значење;

- изработува извештај за состојбите во просторот;

- стручни ревизии на урбанистички планови и

- други работи од урбанистичко планирање.

(4) Градски завод за урбанизам може да ги врши и другите работи од областа на урбанистичкото планирање, како стручна помош на градоначалникот, комисијата за урбанизам и телата што ги спроведуваат урбанистичките планови во единицата за локална самоуправа, а особено ја одржува и ажурира базата на просторни податоци за своето подрачје, го следи и анализира спроведувањето на урбанистичките планови и учествува во создавање на оценката за просторниот развој и на програмата за донесување на урбанистички планови и други работи од надлежност на единицата на локална самоуправа од областа на урбанистичкото планирање и уредување на просторот.

**VII. АГЕНЦИЈА ЗА ПЛАНИРАЊЕ НА ПРОСТОРОТ**

**Член73**

(1) Агенцијата за планирање на просторот ја спроведува политиката на планирање и уредување на просторот во Република Македонија (во понатамошниот текст: Агенција).

(2) Агенцијата има својство на правно лице со јавни овластувања, права, обврски и одговорности утврдени со закон и Статутот на Агенцијата.

(3) Седиштето на Агенцијата е во Скопје.

(4) Агенцијата е самостојна во својата работа.

(5) Работењето на Агенцијата се заснова на следниве принципи:
- стручност,
- професионалност,
- транспарентност и
- одговорност во работењето и постигнатите резултати.

**Член 74**

Агенцијата ги извршува следните работи:

- изработува Просторен план;
- го разработува Просторниот план,

- учествува и го следи спроведувањето на Просторниот план; - изработува услови за планирање на просторот;
- го одржува и ажурира единствениот просторно-информативен систем на податоци;
- изработува урбанистички планови за подрачја и градби од државно значење и урбанистичките проекти за нивно спроведување; - изработува генерални урбанистички планови од најголема сложеност;- изработува стручни анализи и информации за состојбите во планирањето за потребите на државните органи и на органите на државната управа и- извршува и други работи утврдени со овој закон и со Статутот на Агенцијата.

**Член 75**

(1) Средствата за работа на Агенцијата се обезбедуваат од сопствени средства што ги остварува од своето работење, од Буџетот на Република Македонија за реализација на годишните програми што ги донесува Владата на Република Македонија, од донации и други извори утврдени со закон.

(2) Доколку со работата на Агенцијата се остварат поголеми приходи од расходи, ќе се употребат за остварување на активностите на Агенцијата.

**Член 76**

(1) Органи на Агенцијата се Управен одбор и директор.

(2) Со Агенцијата управува Управен одбор кој е составен од седум члена.

(3) Членовите на Управниот одбор на Агенцијата ги именува и разрешува Владата на Република Македонија на предлог на министерот кој раководи со органот на државната управа надлежен за вршење на работите од областа на просторното планирање, во согласност со министерот кој раководи со органот на државната управа надлежен за вршење на работите од областа на уредување на просторот.

(4) За членови на Управниот одбор се именуваат двајца претставници од органот на државна управа надлежен за вршење на работите од областа на просторното планирање, двајца претставници од органот на државна управа надлежен за вршење на работите од областа на уредување на просторот, двајца претставници од вработените во Агенцијата и еден надворешен член.

(5) Мандатот на членовите на Управниот одбор трае четири години, со можност за повторен избор.

(6) Членовите на Управниот одбор од својот ред избираат претседател на Управниот одбор на првата седница.

**Член 77**

Управниот одбор на Агенцијата ги врши следниве работи:
- донесува Статут на Агенцијата;
- усвојува годишна програма за работа, финансиски план и годишна финансиска сметка на Агенцијата;
- усвојува годишен извештај за работа на Агенцијата;
- го избира и разрешува директорот на Агенцијата,
- ги донесува општите акти за организација и систематизација на работењето на Агенцијата и
- врши други работи утврдени со Статутот.

**Член 78**

(1) Со работата на Агенцијата раководи директор.

(2) Директорот на Агенцијата ги врши следните работи:
- ја претставува и застапува Агенцијата;
- ја организира работата и раководи со стручните служби на Агенцијата;
- предлага стратегија и акциони планови до Управниот одбор;
- ги имплементира одлуките на Управниот одбор;
- се грижи за законито работење и трошење на финансиски средства;
- врши усогласување на деловните активности на Агенцијата;
- изготвува годишна програма за работа и годишен финансиски план за потребните средства и нивните извори;
- ги предлага и извршува општите акти за организација и систематизација на работењето на Агенцијата;
- донесува поединечни акти за вработените од областа на работните односи и
- одлучува за други прашања утврдени со закон и Статутот на Агенцијата.

(3) Изборот на директорот се врши преку јавен оглас, кој се објавува во најмалку три дневни весници кои се издаваат на целата територија на Република Македонија, од кои еден од весниците што се издаваат е на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(4) За директорот на Агенцијата може да биде избрано лице кое ги исполнува следниве услови и тоа:
1) е државјанин на Република Македонија;
2) во моментот на изборот со правосилна судска пресуда не му е изречена казна или прекршочна санкција забрана за вршење на професија, дејност или должност;
3) има стекнати најмалку 240 кредити според ЕКТС или завршен VII/1 степен;
4) има минимум пет години работно искуство и минимум три години работно искуство на раководно место;
5) поседува еден од следните меѓународно признати сертификати или уверенија за активно познавање на англискиот јазик не постар од 5 години:
- ТОЕФЕЛ ИБТ најмалку 74 бода;
- ИЕЛТС (IELTS) - најмалку 6 бода;
- ИЛЕЦ (ILEC) (Cambridge English: Legal) - најмалку Б2 (B2) ниво;
- ФЦЕ (FCE) (Cambridge English: First) - положен;
- БУЛАТС (BULATS) - најмалку 60 бода.
6) има положено психолошки тест и тест за интегритет.

(5) Мандатот на директорот трае четири години со можност за повторен избор.

**Член 79**

(1) Агенцијата донесува Статут, годишна програма за работа и годишен финансиски план, за кои согласност дава Владата на Република Македонија.

(2)Со Статутот на Агенцијата особено се регулираат:
- внатрешната организација на Агенцијата, - активностите и надлежности на Агенцијата,
- начинот на извршување на активностите во делокругот на Агенцијата,- посебни услови за избор на директор и на стручните кадри во Агенцијата,
- правата, надлежностите и одговорностите на вработените и
- други прашања кои произлегуваат од надлежностите на Агенцијата.

(3) Агенцијата доставува годишен извештај за своето работење и користење на средства до органот на државната управа надлежен за вршење на работите од областа на просторното планирање.

(4) Органот на државната управа надлежен за вршење на работите од областа на просторното планирање, во рок од 15 дена од денот на приемот на извештајот од ставот (3) на овој член, го доставува до Владата на Република Македонија за усвојување.

**Член 80**

(1) Вработените во Агенцијата кои вршат административни работи имаат статус на административни службеници.

(2) Вработените во Агенцијата кои вршат помошни и технички работи имаат статус на помошно-технички персонал.

(3) На помошно-технички персонал во Агенцијата ќе се применува Законот за вработени во јавен сектор и општите прописи за работни односи.

(4) Начинот на утврдување на основната плата и на додадоците на плата на вработените во Агенцијата како и висината на коефициентот на основната плата ги пропишува Агенцијата.

**8. Тарифник за вредност на работи од урбанистичкото планирање**

**Член 81**

(1) Правните лица кои поседуваат лиценца за изработување на урбанистички планови и за стручна ревизија, градските заводи за урбанизам и Агенцијата за просторно планирање, за извршените работиод областа на урбанизмот уредени со овој закон, кои се сметаат за регулирани службени дејствија во постапка за изработување и донесување на јавни документи од јавен интерес, наплаќаат согласно тарифник што го донесува министерот кој раководи со органот на државната управа надлежен за вршење на работите од областа на уредување на просторот, на предлог Коморатана овластени архитекти и инженери и по претходно прибавена согласност од Владата на Република Македонија.

(2) Тарифникот се објавува во „Службен весник на Република Македонија“, на веб страната на Министерството за транспорт и врски и на Комората на овластени архитекти и овластени инженери.

**VIII. НАДЗОР**

**Член 82**

Надзор над спроведувањето на одредбите на овој закон и прописите донесени врз основа на него врши органот на државната управа надлежен за вршење на работите од областа на уредувањето на просторот.

**1. Инспекциски надзор**

**Член 83**

(1) Во постапката при вршењето на инспекцискиот надзор ќе се применуваат одредбите од Законот за инспекциски надзор, доколку со овој закон поинаку не е уредено.

(2) Работите на инспекцискиот надзор над примената на овој закон и прописите донесени врз основа на него, го врши Државниот инспекторат за градежништво и урбанизам (во понатамошниот текст: инспекторат).

(3) Субјект на инспекцискиот надзор се органите кои вршат донесување на урбанистичките планови и урбанистичките проекти согласно овој закон.

(4) Предмет на инспекциски надзор на Државниот инспекторат за градежништво и урбанизам се постапките и актите со кои се спроведуваат урбанистичките планови:

- постапка за донесување на урбанистичките планови согласно овој закон;

- издавање на извод од урбанистички план од член 57 на овој закон,

- постапка за изработување и одобрување на урбанистички проект од член 58, 59, 60, 61, 62 и 63 на овој закон и

- постапката за издавање на потврда за урбанистичка усогласеност од член 64 на овој закон.

(5) Државниот инспекторат за градежништво и урбанизам инспекцискиот надзор го врши преку урбанистички инспектори (во понатамошниот текст: инспектори).

(6)Урбанистичките инспектори проверуваат дали органите надлежни за спроведувањето на урбанистичките планови постапувале согласно одредбите на овој закон и прописите донесени врз основа на него, како и дали изводите од урбанистички план, урбанистичките проекти и одобренијата на урбанистичките проекти се изработени согласно одредбите на овој закон и прописите донесени врз основа на него.

(7) Инспекторите од став (5) на овој член, вршат инспекциски надзор и согласно одредбите од Законот за забрана и спречување на вршење на нерегистрирана дејност.

**Член 84**

(1) Урбанистички инспектор може да биде лице кое:
- е државјанин на Република Македонија,
- е полнолетно,
- има општа здравствена способност,
- не му е изречена казна со правосилна судска пресуда за забрана на вршење професија, дејност или должност,
- има стекнати најмалку 240 кредити според ЕКТС или завршен VII/1 степен од областа на архитектурата, што се докажува со уверение,
- има пет години работно искуство во областа на архитектурата,
- ги исполнува другите услови утврдени во актот за систематизација на работните места,
- поседува потврда за познавање на компјутерски програми за канцелариско работење и
- има лиценца за инспектор од областа на надлежноста на инспекциската служба.

(2)Урбанистичкиот инспектор има службена легитимација, што ја издава директорот на инспекторатот.Службената легитимација има важност од шест години.По истекот на важноста инспекторот е должен да ја врати легитимација на директорот на инспекторатот кој е должен да издаде нова.

(3) Формата и содржината на легитимацијата, начинот на нејзиното издавање и одземање, како и изгледот на знакотна предлог на директорот на Државниот инспекторат за градежништво и урбанизам, ги пропишува министерот кој раководи со органот на државната управа надлежен за вршење на работите од областа на уредување на просторот.

**Член 85**

(1) Директорот на Државниот инспекторат за градежништво и урбанизам изготвува предлог Годишна програма за работа на инспекторатот и истата ја доставува до Инспекцискиот совет, најдоцна до 30 септември во тековната година за следната година.

(2) Директорот на Државниот инспекторат за градежништво и урбанизам, ја донесува Годишната програма за работа на инспекторатот во рок од седум дена од денот на приемот на согласноста од став (3) на овој член, односно најдоцна до 10 декември во тековната година доколку Инспекцискиот совет не ја разгледа и не достави согласност, односно забелешки во рокот предвиден во став (3) на овој член.

(3) Врз основа на донесената Годишна програма, директорот на Државниот инспекторат за градежништво и урбанизам подготвува квартални планови за работа на секој инспектор, кои збирно ги доставува на разгледување до Инспекцискиот совет најдоцна две недели пред почетокот на следниот календарски квартал и тоа до 15-ти декември за првиот квартал од следната година, до 15-ти март за вториот, до 15-ти јуни за третиот, односно до 15-ти септември за четвртиот квартал во тековната година.

(4) Во кварталните планови за работа за секој инспектор, директорот задолжително го внесува бројот на планирани надзори во следните три месеци, како и степенот на сложеност на секој од надзорите.

(5) Врз основа на кварталните планови, за секој инспектор директорот на Државниот инспекторат за градежништво и урбанизам подготвува месечен план за работа, кој план содржи и распоред на надзори по датуми и по субјекти на надзор.

(6) Директорот на Државниот инспекторат за градежништво и урбанизам, најдоцна две недели од почетокот на тековниот календарски квартал за претходниот, до Инспекцискиот совет збирно доставува квартални извештаи за работата на секој инспектор, и тоа до 15-ти јануари за четвртиот квартал од претходната година, до 15-ти април за првиот квартал, до 15-ти јули за вториот, односно до 15-ти октомври за третиот квартал во тековната година.

(7) Директорот на Државниот инспекторат за градежништво и урбанизам, најдоцна до 1-ви март во тековната година, до Инспекцискиот совет доставува Годишен извештај за работата на инспекторатот за претходната.

**Член 86**

(1) Инспекциски надзор се врши по службена должност, врз основа на увид и распоред на Инспекторатот или врз основа на предлог за вршење на инспекциски надзор поднесен од страна на државен орган, општина, општина во градот Скопје и градот Скопје, како и секое заинтересирано правно и физичко лице.

(2) За извршениот надзор урбанистичкиот инспектор изработува записник за констатирана состојба и доколку утврди определени неправилности во предметот на инспекцијата, должен е да донесе решение со кое ќе го задолжи органот кој ги донел актите со содржина спротивна на одредбите на овој закон или кои се водени по постапка спротивна на овој закон и прописите донесени врз основа на него, заради нивно поништување.

(3) Доколку органот што го донел актот или што ја водел постапката од ставот (2) на овој член, смета дека решението за поништување е неосновано, може да поднесе жалба против решението на инспекторот во рок од 15 дена од денот на приемот на решението до Државната комисија за одлучување во втор степен во областа на инспекцискиот надзор и прекршочната постапка, а во спротивно должен е да донесе решение за поништување на соодветните акти.

(4) Доколку решението за поништување стане правосилно, урбанистичкиот инспектор е должен да ги извести градоначалникот на општината, општината во градот Скопје и Град Скопје, органот на државна управа надлежен за вршење на работите од областа на уредување на просторот и Комората на овластени архитекти и овластени инженери, со укажување за прекршувањето на законот и прописите донесени врз основа на него и со барање надлежните раководни лица да ги санкционираат изработувачите на поништените акти и одговорните лица за водење на оспорените постапки на овој закон.

(5) Државниот урбанистички инспектор е должен да изврши контролен надзор дали органите и Комората од ставот (4) од овој член, постапиле согласно овој закон во санкционирање на одговорните правни и физички лица за прекршувањето на законот и прописите донесени врз основа на негои доколку не постапиле, доставува предлог за покренување на прекршочна постапка против службеното и одговорното лице на општината, општината во градот Скопје и Град Скопје, односно против службеното и одговорното лице на органот на државна управа надлежен за вршење на работите од областа на уредување на просторот и на Комората на овластени архитекти и овластени инженери.

(6) Доколку урбанистичкиот план или урбанистичкиот проект е поништен, Државниот инспекторат за градежништво и урбанизам е должен до органот на државна управа надлежен за вршење на работите од областа на уредување на просторот, да поднесе предлог за одземање на лиценцата на правното лице кое го изработило поништениот урбанистички план односно урбанистички проект, како и на лиценцата на правното лице кое го изготвило извештајот за стручна ревизија на поништениот урбанистичкиот план или урбанистичкиот проект, а до Комората да поднесе предлог за одземање на овластувањето на физичкото лице кое е потписник на поништениот план односно урбанистички проект

**2. Надзор над законитоста на работата на органите на општината, општините во градот Скопје и градот Скопје**

**Член 87**

(1) Надзорот над законитоста на работата на органите на општините, општините во градот Скопје и органите на градот Скопје во процесот на изработувње, донесување и спроведување на урбанистичките планови го врши органот на државната управа надлежен за вршење на работите од областа на уредување на просторот.

(2) Органот на државната управа надлежен за вршење на работите од областа на уредување на просторотнадзорот над законитоста на работата на органите на општините, општините во градот Скопје и органите на градот Скопје го врши со увид преку информацискиот систем е-урбанизам и преку согласноста на предлог планот од член 51 од овој закон.

(3) При вршењето на надзорот органот на државната управа надлежен за вршење на работите од областа на уредување на просторот ги врши и следниве работи:

- дава препораки и укажувања за доследно спроведување на надлежностите на општините, општините во градот Скопје и на градот Скопје за работите кои се предмет на надзорот;

- укажува на органите на општините, општините во градот Скопје и органите на градот Скопје на пречекорување на нивните надлежности утврдени со овој закон и друг пропис донесен врз основа на овој закон и предлагаат соодветни мерки за надминување на таа состојба;

-укажува на одредени материјални и процедурални недостатоци воработата на општините, општините во градот Скопје и органите на градотСкопје кои би можеле да го оневозможат вршењето на работите утврденисо овој закон, а кои се од јавен интерес;

- поднесува иницијативи и предлози до органите на општините, општините во градот Скопје, на органите на градот Скопје и до Уставниот суд, доколку констатира неспроведување на овој закон.

**IX. ПРЕКРШОЧНИ ОДРЕДБИ**

**1. Прекршоци на правни и физички лица што вршат изработување и ревизија на урбанистички планови**

**Член 88**

(1) Глоба во износ од 3.000 до 5.000 евра во денарска противредност ќе му се изрече за прекршок направното лице кое изработило урбанистички план или извршило стручна ревизија на урбанистички план, која што содржина е спротивна на одредбите од овој закон.

(2) Глоба во износ од 30% од одмерената казна за правното лицеќе му се изрече запрекршок од ставот (1) на овој член и на одговорното лице во правното лице.

(3) Глоба во износ од 3.000 до 5.000 евра во денарска противредност ќе му се изрече за прекршок направното лице кое ја попречувапостапката заизработување и донесување на урбанистички планови, со чинење или со нечинење што е спротивно на одредбите од овој закон.

(4) Глоба во износ од 30% од одмерената казна за правното лицеќе му се изрече запрекршок од ставот (1) на овој член и на одговорното лице во правното лице.

**2. Прекршоци на службени и одговорни лица**

**Член 89**

(1) Глоба во износ од 3.000 до 5.000 евра во денарска противредност ќе му се изрече за прекршок на градоначалникот на општината, општината во градот Скопје, односно градот Скопје, доколку ја води постапката за изработување и донесување на урбанистички планови спротивно на одредбите на овој закон.

(2) Глоба во износ од 3.000 до 5.000 евра во денарска противредност ќе му се изрече за прекршок на министерот надлежен за вршење на работите од областа на уредувањето на просторот, доколку ја води постапката за изработување и донесување на урбанистички планови за подрачја и градби од државно значење спротивно на одредбите на овој закон.

(3) Глоба во износ од 1.500 до 3.000 евра во денарска противредност ќе му се изрече за прекршок на градоначалникот на општината, општината во градот Скопје, градот Скопје, односнона министерот надлежен за вршење на работите од областа на уредувањето на просторот, доколку ја води постапката за спроведување на урбанистички проект спротивно на овој закон.

(4) Глоба во износ од 500 до 1.000 евра во денарска противредност ќе му се изрече запрекршок и наслужбенотолице вработено во администрацијата на општината, општината во градот Скопје, Град Скопје и во органот надлежен за вршење на работите од областа на уредувањето на просторот, кои се непосредно одговорни за прекршоцитеод ставовите (1), (2) и (3) на овој член.

(5)Глоба во износ од 500 до 1.500 евра во денарска противредност ќе му се изрече на службеното лице во Агенцијата за катастар на недвижностите, Агенцијата за просторно планирање и Државниот инспекторат за градежништво и урбанизам, доколку не постапуваат согласно одредбите на овој закон.

(6) Глоба во износ од 1.000 до 3.000 евра во денарска противредностќе им се изрече за прекршок на одговорното лице во Агенцијата за катастар на недвижностите, Агенцијата за просторно планирање и Државниот инспекторат за градежништво и урбанизам, доколку не постапуваат согласно одредбите на овој закон.

**3. Прекршоци на одговорни лица на други субјекти**

**Член 90**

 (1) Глоба во износ од 1.000 до 3.000 евра во денарска противредност ќе му се изрече за прекршок на правното лице од членот 47 од овој закон, доколку не се достават потребни податоци и информации и мислења за изготвување на плановите во согласност со членот 47 од овој закон.

(2) Глоба во износ од 30% од одмерената казна за правното лице ќе му се изрече запрекршок од ставот (1) на овој член и на одговорното лице во правното лице.

**Член 91**

(1) Кога надлежните инспектори од членот 83 oд овој закон, ќе утврдат дека е сторен прекршок предвиден со овој закон, ќе поднесат барање за поведување прекршочна постапка пред надлежен суд.

**5. Постапка за порамнување**

**Член 92**

(1) Пред поднесувањето на барањето за поведување на прекршочна постапка пред надлежен суд, ќе се спроведе постапка за порамнување. Доколку сторителот го признае прекршокот, надлежните инспектори од членот 83 од овој закон, ќе му издадат на сторителот прекршочен платен налог заради наплата на глобата предвидена за прекршокот.Со потписот на прекршочниот платен налог сторителот на прекршокот се смета дека се согласува да ја плати предвидената глоба.

(2) Сторителот на прекршокот е должен да ја плати глобата во рок од осум дена од денот на приемот на прекршочниот платен налог на сметка на Буџетот на Република Македонија, означена во прекршочниот платен налог. Сторителот ќе плати само половина од изречената глоба доколку плаќањето го изврши во рокот од осум дена.

(3) Ако сторителот на прекршокот од ставот (1) на овој член не ја плати глобата во рокот определен во ставот (2) на овој член, надлежните инспектори од членот 84 од овој закон, ќе поднесат барање за поведување на прекршочна постапка пред надлежен суд.

(4) Надлежните инспектори од членот 83 од овој закон, се должни да водат евиденција за издадените прекршочни платни налози и за исходот на покренатите постапки.

(5) Во евиденцијата од ставот (4) на овој член се собираат, обработуваат и чуваат следниве податоци име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(6) Личните податоци од ставот (5) на овој член се чуваат пет години од денот на внесувањето во евиденцијата.

(7) Формата и содржината на прекршочниот платен налог ја пропишува министерот кој раководи со органот на државна управа надлежен за вршење на работите од областа на уредување на просторот.

**Член 93**

Одмерувањето на висината на глобата за правно лице се врши согласно со Законот за прекршоците.

**X. ПРЕОДНИ И ЗАВРШНИ ОДРЕДБИ**

**1. Преодни одредби**

**Член 94**

Одредбите од други закони кои се однесуваат на процесот на урбанистичкото планирање а кои се предмет на уредувањето на овој закон, односно одредби од други закони кои уредуваат делови од предметот на уредувањето на овој закон или влијаат на содржината на урбанистичките планови, условите за вршење на работите од областа на урбанистичкото планирање, постапките за изработување, донесување и спроведување на урбанистичките планови, како и други работи од областа на урбанистичкото планирањеа не се пропишани со овој закон, нема да се применуваат.

**Член 95**

Постапките за донесување, како и постапките за изменување и дополнување на урбанистичките планови, кои се започнати пред влегувањето во сила на овој закон и за кои до денот на влегување во сила на овој закон е спроведена јавна расправа односно јавна презентација и јавна анкета за урбанистичкиот план, ќе продолжат согласно одредбите на Законот за просторно и урбанистичко планирање(„Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18).

**Член 96**

(1)Започнатите постапки за донесување на регулациски план на генерален урбанистички план пред влегувањето во сила на овој закон, ќе продолжат согласно одредбите на Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18).

(2 )Регулациските планови на генерален урбанистички план кои се донесени согласно со Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18), се применуваат во согласност со одредбите на овој закон како составен дел на генералниот урбанистички план.

**Член 97**

(1) Започнатите постапки за донесување на урбанистичко-плански документации ќе продолжат согласно одредбите на Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18).

(2) Урбанистичко-планските документации кои се одобрени согласно Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16, 90/17 и 64/18) се применуваат во постапките за издавање на одобрение за градење во деловите што се во согласност со урбанистичките планови што се на сила за истиот плански опфат, до нивното усогласување со одредбите на овој закон.

**Член 98**

(1) Започнатите постапки за одобрување на архитектонско-урбанистичките проекти и проектите за инфраструктура ќе продолжат согласно одредбите на Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18).

(2) Архитектонско-урбанистичките проекти и проектите за инфраструктура кои се одобрени согласно Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18), како и согласно Законот за просторно и урбанистичко планирање („Службен весник на Република Македонија“ број 51/2005, 137/2007, 91/2009, 124/10, 18/11, 53/11, 144/12, 55/13, 163/13 и 42/14“), се применуваат при спроведување на урбанистичките планови и урбанистичко-плански документации како и во постапките за издавање на одобрение за градење доколку не се во спротивност со урбанистичките планови што се на сила за истиот плански опфат.

**Член 99**

При спроведување на урбанистичките планови и општи акти донесени согласно Законот за просторно и урбанистичко планирање („Службен весник на Република Македонија“ број 199/14, 44/15, 193/15, 31/16, 163/16 , 90/17 и 64/18), како и согласно Законот за просторно и урбанистичко планирање („Службен весник на Република Македонија“ број 51/05, 137/07, 91/2009, 124/10, 18/11, 53/11, 144/12, 55/13, 163/13 и 42/14“), во кои со планска одредба е предвидена изработка на архитектонско-урбанистички проект или проект за инфраструктура, се применуваат одредбите за изработка на урбанистички проект од овој закон.

**Член 100**

(1) При спроведување на урбанистичките планови донесени согласно Законот за просторно и урбанистичко планирање („Службен весник на Република Македонија“ бр. 51/05), за изработката на планираните урбанистички проекти за градежна парцела се применуваат одредбите за изработка на урбанистички проекти од овој закон.

(2) При спроведување на урбанистички проекти одобрени согласно Законот за просторно и урбанистичко планирање („Службен весник на Република Македонија” бр. 51/05), со кои за разработка на градежна парцела е предвидена изработка на нов урбанистички проект, се применуваат одредбите за изработка на урбанистички проекти од овој закон.

**Член 101**

Општите акти донесени согласно Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18), ќе се применуваат до донесување на урбанистички план за село за просторот опфатен со општиот акт.

**Член 102**

Условите за планирање на просторот кои се издадени согласно одредбите на Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18), се применуваат при изработката на урбанистички планови согласно одредбите на овој закон.

**Член 103**

Постапката за одобрување на планска програма за урбанистичките планови, за која е поднесено барање за одобрување до денот на влегувањето во сила на овој закон и постапката за донесување на урбанистичкиот план ќе се спроведе согласно со одредбите на Законот за просторно и урбанистичко планирање („Службен весник на Република Македонија“ број 199/14, 44/15, 193/15, 31/16, 163/16 , 90/17 и 64/18).

**Член 104**

Постапките за издавање и одземање на лиценци и овластувања за изработување на урбанистички планови како и лиценци и овластувања за ревизија на урбанистички планови, кои се започнати до денот на влегување во сила на овој закон, ќе продолжат согласно одредбите на законот по кој се започнати.

**Член 105**

Правните лица и физичките лица кои согласно Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18) се стекнале со лиценца за ревизија на урбанистички планови односно овластување за ревизија на урбанистички планови, можат да вршат стручна ревизија согласно одредбите на овој закон, до истекот на важноста на лиценцата односно овластувањето за ревизија на урбанистички планови.

**Член 106**

Странско правно лице кое согласно Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18) се стекнало со потврда за изработка на урбанистички планови и урбанистичко-плански документации може да изработува урбанистички планови и урбанистички проекти, до истекот на важноста на потврдата.

**Член 107**

(1) Урбанистичките планови, документации и општи акти кои согласно член 24 од Законот за изменување и дополнување на Законот за просторно и урбанистичко планирање („Службен.весник на Република Македонија“ бр. 163/13), престанале да се применуваат, а просторот опфатен со истите се смета за простор вон плански опфат, со влегувањето во сила на овој закон истите се применуваат.

(2) До усогласувањето на урбанистичките планови, документации и општи акти од ставот (1) на овој член со одредбите од овој закон, тие ќе се применуваат во целост или во деловите што не се спротивни на законите и прописи што ги уредуваат специфичностите на планскиот опфати и тоа на следниов начин:

1. Основните урбанистички планови ќе се применуваат како генерален урбанистички план;

2. Генералните урбанистички планови за стопански и други комплекси ќе се применуваат како урбанистички план вон населено место;

3. Урбанистичките документации за населено место ќе се применуваат како урбанистички план за село;

4. Општите акти за населени места на општината односно општите акти за село ќе се применуваат како урбанистички план за село и

5. Генералните урбанистички планови и деталните урбанистички планови за општини со седиште во село ќе се применуваат како урбанистички план за село.

(3) По исклучок, урбанистичките планови, документации и општи акти од ставот (1) на овој член, за кои што плански опфати се донесени урбанистички планови и општи акти од истото или повисоко ниво на планирање, не се враќаат во сила, а продолжуваат да важат ново донесените урбанистички планови и општите акти кои ќе се применуваат согласно член 99 од овој закон.

(4) За планските опфати на урбанистичките планови, документации и општи акти од ставот (1) на овој член, за кои се донесени акти од пониско ниво на планирање, во рок од една година од денот на влегувањето во сила на овој закон, треба да се отпочне постапка за донесување на урбанистички план согласно овој закон, а во спротивно се применуваат ставовите (1) и (2) од овој член, а донесените акти од пониско ниво на планирање престануваат да важат.

**Член 108**

Урбанистичкиот план и урбанистичко – планската документација со кои предмет на планирање е една градежна парцела за која е добиена согласност за трајна пренамена на земјоделско земјиште во градежно земјиште, а кои се донесени односно одобрени согласно Законот за просторно и урбанистичко планирање („Службен весник на Република Македонија“ брoj 51/05, 137/07, 91/09, 12/10, 18/11, 53/11, 144/12, 55/13 и 163/13), а за кои не е обезбедено одобрение за градење и не се започнало со изградба на планираната градба, во рокот утврден во членот 119 од Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16 , 90/17 и 64/18), ќе продолжат да важат доколку се обезбеди одобрение за градење во рок од пет години од влегувањето во сила на овој закон.

**2. Завршни одредби**

**Член 109**

(1) Подзаконските акти предвидени со овој закон, ќе се донесат во рок од шест месеци од денот на влегувањето во сила на овој закон.

**Член 110**

Со денот на влегување во сила на овој закон, престанува да важи Законот за просторно и урбанистичко планирање („Службен весникна Република Македонија“ број 199/14, 44/15, 193/15, 31/16, 163/16, 90/17 и 64/18).

**Член 111**

Овој закон влегува во сила осмиот ден од денот на објавувањето во „Службен весник на Република Македонија“.